Lifan-Z/Chinese-poetries-txt huggingface dataset:
凛凛梁公万世尊，复唐功业并乾坤。为臣所守能忠义，异代犹思录子孙。老嗣寂寥虽未振，大名瞻仰只如存。后人真有希颜志，岂特孤风擅一门。
衰拙何堪定绎骚，使台犹喜会英髦。治财绝扰常先恕，移用皆宜似不劳。此去任贤终漕挽，几时当路压风涛。家声莫拟君能绍，日看青云步步高。
一挂朝冠谢世纷，终南高隐邈难群。不容圣治询黄发，径宅幽岩卧白云。书簏绕床唯我伴，磴泉喧枕乃予闻。此时谁可攀真驭，应有浮邱解挹君。
家园休息敞虚堂，直造希夷境外乡。无物不推山下胜，有花皆似洛中芳。荷裁万扇悲长信，笋掷千簪醉孟尝。子蔼令名居自足，主公襟韵日康强。
末伏居尝极蕴隆，今辰俄与立秋同。虽余暴虐难禁暑，奈有萧骚已至风。冰出魏台犹示贵，扇思班箧欲收功。从兹渐入清凉境，林嘒寒蝉露暧空。
九龙朝发起程初，甘泽滂然洒路衢。敢倦征途泥没踝，且观嘉谷秀垂珠。高原直泻波头恶，弊伞平穿阵势粗。绣岭任遥须趁宿，莲花汤下洗尘躯。
老木阴森盖满山，萧条宫展倚巑岏。留为治世无穷戒，自足明皇数纪欢。旧浴已残汤室暖，余悲尚惨渭川寒。欲知百二关河胜，更待朝元阁上看。
试往骊山顶上行，朝元孤绝耸峥嵘。了无楼殿嗟余侈，自见耕桑复太平。两后绿苔多滑径，叶间红子不知名。南巅更就丹霞挹，顿觉尫然病骨清。
芳林环掩密相搀，仙府天成似隐潜。峰面槎牙屏簇画，溪心平澈鉴开奁。秾妆照槛秋莲合，碎玉敲篷夜雨添。暂柅客轩醒病目，日斜无意驭彤襜。
伊昔天真被谪书，亦教人境得仙居。开门翠霭三峰近，合眼红尘万事踈。髣髴旧容蝉已蜕，徘徊高隐室犹虚。何时归伴赤松子，稳驾寻君物外车。
两行修柏夹云根，引入莲峰直下村。病骨醒魂安气母，幽亭收景厌山孙。金堆望远千滩出，玉溜声喧万马奔。坐叹尘劳无计住，却寻归路日黄昏。
气爽风清八月天，雨余秋色自萧然。正当崤渑难行路，得见田畴大有年。丛薄远青供极望，霁云低白半危巅。河桥咫尺乡程便，病质虽疲喜强前。
海东推出水晶球，碧抹晴空暝霭收。素景独宜惟上节，清光无敌是中秋。家为梵室黄金界，人在天宫白玉楼。当此客途衰病者，敢于诗酒擅风流。
永日劳君倍驿驰，相期无失见相思。义均吕驾来千里，情过阳关书一卮。喜接禅医开道眼，愧逢诗将立降旗。此行且纵漳滨卧，免弄幽并侠少儿。
客邮聊得接交亲，夜席开谈彼此真。薄酒不辞知易别，征车从解喜难申。请看随分樽罍事，可是留心富贵人。早晚共成林下约，钓潭风月有竿纶。
欲知连日柅征车，倾盖唯忧后会赊。被顾高情非白眼，论空真理黜黄牙。还家粗喜松成径，怀印谁惊绶引花。卧治必难逃吏责，羡君奇志托青霞。
邮馆侵晨举别觞，一时佳节遇重阳。莫悲白首分行袂，且伴黄花入醉乡。旅雁带霜横寒阵，香萸和露贮宫囊。诸君送我无多念，病质将休昼锦堂。
北去川原极目平，修途尘敛雨初晴。岁丰禾黍高低积，天晓云霞散乱明。宵露尚漙香草木，朔风时紧撼旗旌。病襟斗觉精神健，屈指乡邦近数程。
未交符竹展先坟，肃肃秋天雨半昏。荣入松楸虽动色，感深闺𫔶复伤魂。山川望远平如日，父老欢迎识旧恩。白昼锦衣人已骇，更留旄节宿郊村。
为郡偏荣昼锦归，再容乡任古来稀。邸人只骇新章贵，仙表谁瞻旧鹤飞。浃境士民增慰悦，一轩风物起光辉。镵诗又志君恩厚，鼎镬捐身报亦微。
冰井梁摧几百秋，昔移为柱立台头。层基面垒盘蜗壳，倒影侵池侧蜃楼。拂槛落霞凌绮席，入檐初月误琼钩。芳林已合阴成茂，不见西山涌万邱。
名园初辟至和中，思与康时众乐同。一纪丰光虽易老，万家春色且无穷。归来敢衒吾乡胜，到此须知旧邺雄。病守纵疲犹强葺，欲随民适醉东风。
亭压东池复坏基，园林须喜主人归。憩棠犹茂应存爱，植柳堪惊仅过围。鱼泳藻间谙物性，月沈波底发禅机。群鸥只在轻舟畔，知我无心自不飞。
雨后方池碧涨秋，观鱼亭槛俯临流。时看隐荇骈头戏，忽见开萍作队游。喜掷舟前翻乱锦，静潜波下起圆沤。吾心大欲同斯乐，肯插筠竿饵钓钩。
当日曾移碧玉竿，缭坦交植竞檀栾。栽培尽力宜长盛，翦拂无人已半残。洗出烟姿还雅澹，削开龙影起幽蟠。此君高节殊堪慕，贤者来须着意看。
翠柏枝繁郁未伸，我来删理务躬亲。孤根得地虽经岁，逸势参天不在人。先易工夫知取舍，后凋颜色长精神。环材自入他年用，莫厌因时翦择频。
缓带凭轩喜放泉，映花穿柳逗潺湲。谁言胜境须昆阆，自有清音过管弦。赴海任遥终泽润，灌园思足尚留连。衰翁日寄南窗傲，枕上时醒白昼眠。
至日郊原拥节旄，先茔躬得奉特醪。霜威压野寒方重，山色凌虚气自高。衣锦不来夸富贵，报亲惟切念劬劳。连村父老欢相迓，因劝勤耕候土膏。
偃盖孤松挺北轩，亭亭双柏寝堂前。干霄夭矫苍龙上，当户阴森翠幄圆。百岁生成犹易枿，近时栽葺欲谁怜。居官好恶宜加谨，诗拙徒思警后贤。
昨夜同云彻晓阴，雪床轻衬六花深。一开帝扆忧民虑，普慰农畴望岁心。天兴酒徒张醉幕，家疑仙室尽瑶林。喜凭休逸台西槛，群玉高低耸万岑。
休逸台头雪乍晴，病眸虽涩亦增明。几年无此三农乐，万物皆随一气清。修竹拒寒森晚节，垂杨偷润袅春情。当轩欲绘西山景，巧笔何人似李成。
公今重释五千言，一法专求是要诠。天道生成忘万物，师人功业在群贤。世尘甚扰吾何欲，谦柄常持彼任先。治国治身非异理，雨无心迹自安然。
一渠遐引直千金，对激双轮用智深。本务爱民除岁患，且非为政有机心。重罗撼雪收长利，嘉植成帷展旧阴。来者相沿知日盛，肯教前作入烟沈。
鹿角科民岁甚劳，故栽榆柳匝城壕。骈枝岂下笓篱密，耸干将凌埤堄高。捍蔽莫先轻枳棘，森严无日挺干旄。霜斤谨勿窥微利，惜取金汤四面牢。
三朝遍喜得晴和，岁美民康此验多。天运主生方启户，土膏乘暖已腾波。雪凭空阔高低在，风引韶妍次第过。霁霭正开先陇近，太行晡景上嵯峨。
王氏名园枕子城，主人方壮便遗荣。栽花直欲春长在，爱客谁尤囊尽倾。万景并归闲日月，一身常寄小蓬瀛。吾居甚迩还空锁，不退堪为达士轻。
适辞乡邑入平川，春恼轻寒未禁烟。金印此时交大府，银袍当日接英躔。清衷正渴摅贤蕴，窳质前知在化甄。衰病早期还旧里，不循公迹住三年。
去年修禊小龙池，醉席高吟盛一时。今日正逢春骀荡，此身翻苦病支离。浮觞胜会人胥乐，闭阁衰悰自不知。御水有期犹半月，雨余风景愿迟迟。
许公亭馆压通津，强率羸躯接会宾。万陇得苗经饱雨，满车余粟有归民。退花杏小惊春晚，系马蔬柔辨食珍。风伯入谗憎乐事，怒号终日走埃尘。
二苏遗笔匿仙扃，贤宰来求为发明。字久半随风雨剥，气豪犹入鬼神惊。终疑鸾凤骞云去，不假江山到骨清。人对盛时须自勉，醉吟颠草尚垂名。
再乞乡邦遂志艰，十年方得见家山。昼衣丽锦过前宠，秋逼衰蒲失旧颜。数月又迁当冗剧，一生曾未识安闲。故人千里无由愬，赖有诗筒去复还。
从来交分拟金兰，一纪前同陟道山。君畜高才终未偶，我居荣路独何颜。邺台将卜全身退，洛宅先输任意闲。感旧倚楼空自叹，不如飞翼倦知还。
退谋休洛勇难攀，性得清虚不在山。十亩足居应慕白，一瓢犹乐直师颜。谁论世路风波恶，渐见仙家日月闲。我亦安阳蜗舍就，羡君殊欲幅由还。
雨曾擎日上高天，遽脱浮荣请退坚。宠殿大邦方异礼，确申前恳甫逾年。三师共仰青宫贵，四海皆称白傅贤。自顾衰残归未得，几时平地接神仙。
危阁轻裘陟望宸，欲逃蒸暑若忧焚。清风自越兼金贵，真境都无数仞分。归渚水禽明似雪，扰空沙燕闹如蚊。凭轩眷阙羁魂断，乱逐南飞送雨云。
当暑思来坐北轩，俯看形胜在檐前。楼台突兀陵高木，城堞萦回际远天。万室正虞多暍者，一身惭独御泠然。歊烦尽涤无心下，欲帐轻绡彻夜眠。
亭馆虽芜胜势存，病襟犹足涤冥昏。晚凉天气秋风入，雨霁园林伏暑奔。古榭稳骑危岫翠，御流遥泻曲池浑。河鱼未获山芎效，几废良辰命客樽。
烦蒸求得到中元，余酷侵人尚鲜欢。病塞不能冲酒堰，气清终已倒盂兰。陈编就榻将开懒，危阁凌风欲下难。闻道禾弮尽逾尺，日西偏喜夕霞丹。
去年西洛过中秋，正怯清光刺病眸。此夜北都逢好月，喜延嘉客上高楼。真居自与风尘绝，雅句须穷造化搜。但引流霞歌白雪，岂殊身在广寒游。
池馆隳摧古榭荒，此延嘉客会重阳。虽渐老圃秋容淡，且看寒花晚节香。酒味已醇新过热，蟹黄先实不须霜。年来饮兴衰难强，漫有高吟力尚狂。
繁云凝结远成堆，雪意应随雅客来。满地妆梅知腊近，一天风絮误春回。玳欹宾席豪诗笔，珠沃歌喉滑醉杯。病叟有心萌酒战，明轰钟鼓不衔枚。
天和人意共昏昏，飘掷繁霙助客樽。正会笙歌开醉目，忽惊珠玉得嘉言。已凌衰鬓争霜采，更拂妖颜上粉痕。东阁有贤才调雅，愧无优礼绍公孙。
过马传名事莫详，我严宾集在更张。不资金石升堂乐，务接芝兰入室香。农获大丰歌滞穗，讼销群枉閴甘棠。时闻雅席延诸彦，病守心闲兴亦长。
重阴初释六花残，试倚危栏一望看。魂爽顿如居物外，句新难得上毫端。酒收豪席珊瑚碎，风刮仙盘沆瀣干。化就兜罗绵世界，鹫宫高插白云寒。
故历将除夜未晨，暖风轻送六霙匀。及时皆喜逢三白，伺晓何妨具五辛。一箭尚留终在腊，万花潜发欲惊春。藏阄令恶传杯速，欢杀红炉守岁人。
腊寒初破作春阴，澌涩铜乌远漏沉。气折笙簧声易软，涧匀梅柳色潜深。已催豪侠将狂兴，更恼衰残欲病心。任展轻销谁画得，雾昏楼阁半遥林。
花雨交加坠宝坊，万灯全掩玉蟾光。几时莲与春风偶，此夜人如蜡日狂。欲乐一知趋寿域，路迷无处不仙乡。当筵自是壶中景，莫访金吾漏短长。
此夕浓阴送雨来，冥然天意可轻猜。欲催嘉卉乘时发，似抑妖莲作伪开。强沸金丝终断续，半濡罗绮尚徘徊。待前一任游人散，且听新声尽醉叠。
几阵风凝霰作床，稳承花雪入春芳。南园蝶舞都疑梦，北岭梅开只欠香。气暖不容冰笋就，润深潜引麦针长。衰翁未得阳和助，且自宜城抵醉乡。
半销残雪在庭柯，寂寞园林试强过。正病寒威连月困，不知春色一朝多。小桃楼角香心动，百舌枝头语意和。促理新声加酿酒，只忧韶景去如梭。
百五嘉辰此命筵，中分春色极芳妍。花遗嫩靥饶风地，云坼轻阴半雨天。淑景万容妆节物，胜游千路入神仙。酣杯莫顾归时夜，藏火难逢月尚圆。
同赏利花过浄坊，压沙幽閴面平冈。孤园不治黄金界，醉笔徒夸白雪香。风急几翻云影乱，殿深全掩玉毫光。朝来经雨低含泪，竞写真妃寂寞妆。
天知人意喜春娱，故作轻云卷复舒。风撼花飞铺宴席，雨平沙稳助流车。蛾颦嫩叶初眠柳，马茁柔椿未荐蔬。何必笙歌喧坐上，且延欢伯侍香裾。
伊昔豪英袭将牙，更崇因果欲何加。精蓝世自传缁服，绘像尘谁障碧纱。诗好盈编堆锦组，字奇随笔走龙蛇。空余旧史高风在，衰替嗟吾外氏家。
三月三来御水涯，古亭春色绿相遮。牡丹已认冠丛叶，郁李真疑绶引花。侍妓寝歌成雅席，恶风吹酒入微沙。土囊终夕从飘怒，不障清欢祓禊家。
元巳乘闲到许亭，胜游差远几开扃。寻春自失花颜素，爱客偏回柳眼青。曲水事遥存燕喜，甘棠人去想仪形。禊筵莫愬杯行数，归辔迎风酒易醒。
亭馆萧然古岸头，园林虽雅背清流。感时堪惜芳菲过，拖病须从祓禊游。归舰逆风乘醉去，落花随水带香浮。贰车欲继山阴事，立赋新篇不易酬。
笳鼓齐喧泛御津，何妨同欲乐兹辰。中三节物初过五，八十春光未破旬。红旆厌风收电脚，绿波伤櫂散鱼鳞。欲知治世升平象，请看熙熙两岸民。
三月春容骀荡天，御流飞舸引双旜。十分芳景无三二，四合游人有万千。花任风残犹逐水，酒随歌半已空船。病夫且伴嘉宾醉，不过明朝卯尚眠。
河曲春游得旧传，使君从俗上兰船。低篷密罩香罗绮，小艇交飏细管弦。有献满盘烘芍药，竞豪临水落秋千。归来夹岸民观甚，望远应疑李郭仙。
此日倾城乐御河，作河生日语应讹。波涵祛服千花乱，风壮欢声万曲和。元巳嬉游非俗尚，十洲光景得春多。衰翁欲尽都人兴，醉弁归同夕照俄。
可爱西园夏景长，南来风好拂襟凉。楼台轩豁年殊旧，池沼干枯雨未滂。群鸟护雏时起鬭，众花成子几堪尝。欲知逃暑芳樽味，似过林禽玉溜浆。
昔年瀛馆接仙才，官路升沈孰可猜。直使庸驽叨上笏，却教贤杰老西台。莫悲居处荒三径，且把功名寄一杯。应笑位高归去晚，谤多终日怒蚊雷。
骄阳为虐极烦歊，万物如焚望沃焦。举世不能逃酷吏，几时还得快凉飚。精祈拟责泥龙效，大索谁诛旱魃妖。翘首岱云肤寸起，四方膏泽尽良苗。
掣电搜龙发怒雷，欲驱时旱涤民灾。四溟滂泽三农足，万宇愁襟一夕开。虹影渐从天外散，蝉声初到枕边来。高楼小酌清风满，不胜当年避暑杯。
淅淅风清叶未凋，秋分残景自萧条。禾头无耳时微旱，蚊嘴生花毒渐消。钱迸嫩苔陈阁静，字横宾雁楚天遥。西园宴集偏宜夜，坐看圆蟾过丽谯。
待月中秋一肆筵，雨轻云晦似无缘。何须寒影摇杯面，且命高歌醉目前。莫向此宵空怅望，定应明夜亦婵娟。凭栏可奈时人意，不爱清光只重圆。
灵祠躬祷极伸虔，唯恐愆阳病晚田。不恨高楼空宴月，却欣丰泽入民天。且歌多稼将栖亩，莫赋嘉期动隔年。愧误宾轩侵夜散，阻看银界烂三千。
正苦中秋暝雨侵，忽惊凉月绽云深。壶光未透冰涵玉，鉴影微昏藓上金。彩笔怨吟几绝望，巨觥酣战欲重寻。孀娥似慰人心郁，时放蟾辉漏薄阴。
欲安衰朽敞虚堂，窃信孤忠敢自当。本幸岁时同众乐，适开樽俎遇重阳。黄花旋插香环坐，翠岭新成妙出墙。留与邺都为故事，年年常占好风光。
萧疏嘉节得阳重，病守西园此又逢。且奉宾欢穷胜事，莫悲秋色动衰容。管喧银字凌歌席，菊碎金铃上醉钟。何必更临高处会，北楼深古近骑峰。
压沙千亩敌侯封，珍果诚非众品同。自得嘉名过冰蜜，谁知精别有雌雄。常滋沆瀣充肌脆，不假燕脂上颊红。四海举皆推美味，任从潘赋纪张公。
区区京毂几经春，不退方能运法轮。欲举筌蹄皆自达，纵罗寒暑岂吾辛。大千虽纳宁多施，一切谁名得度人。我已心中了无物，重烦师说究微尘。
董君坛侧杏林新，高卧云霞独一身。已究丹经成大药，更居仙府得长春。仁心务济谁思报，道术逢知即示真。暂别山来应自笑，紫霄曾未识红尘。
衰病何堪治邺台，贰车犹喜得高才。方资庖刃投虚利，忽怆瓜时及代回。别袂醉分云共惨，去涂尘寂雪初培。剑光久已冲牛斗，力振沈埋尚愧雷。
欲识经冬气倍和，高穹回瞩念民瘥。尽搜秋夏乘龙起，并与寰区瑞雪多。是处玉峰开璧府，几番云浪溢银河。来牟定过前年麦，销得衰翁醉又歌。
园池开拓费经筹，雅意奚专自宴休。好事庶逢贤守继，康时聊便里民游。一闻公暇闲无敌，顿激归心浩不收。早晚再容怀绶乐，赤松高趣遂希留。
铜雀台边事少州，名郎来守喜安休。吾民正遂歌襦乐，我里甘忘衣锦游。诗笔入神春益健，宴杯穷赏夜方收。凤池时复思豪夺，争奈乡人欲借留。
昔年衣绣临吾乡，后圃力变池亭荒。井梁生涩卧耕壤，螺榭岌嶪营高冈。易为隅柱极增观，下视众岭森成行。锦鳞遂落闲者钓，谁喧歌酒台东堂。
台前风景无时良，台上之乐殊未荒。开筵真侣在蓬岛，练句美玉生昆冈。铜壶报刻缓星箭，金钗送酒排花行。铃斋长寂得吏隐，便是道家虚白堂。
北土严凝气候偏，腊残池馆愈萧然。长河冰塞多寒地，密雪云繁三白天。妆点瑶林连雾淞，沈埋茵草未羊眠。但知催酿宜城酝，终见春芳次第妍。
处暗频惊掷夜光，千金高价恨难偿。蟠桃入口知仙味，钧奏醒魂认帝乡。辩解重围思亹亹，战逢强阵怯堂堂。怀归自是衰疲甚，不为吾刚挫旧肠。
倏忽韶光一半过，寒威犹尚压暄和。故摧春色欢终减，屡失花期日旋那。病骨不禁风料峭，衰悰难遏醉吟哦。凭栏更为芳菲惜，重取轻苫拥旧科。
寒食春城是处花，唐贤诗好此难加。柳眉拖雾舒还皱，日脚萦云绽复遮。扢抓喜随膏雨解，秋千闲任彩绳斜。芳辰只愧樽前淡，妓版停歌不振牙。
时节清明府事闲，压沙高会敞禅关。妓歌沈席摧莺舌，花影摇樽衒粉颜。春色满添膏泽后，人心和入醉游间。坐中尤觉风来好，白雪飞香混博山。
兴福梨珍号素封，千株花发此欣逢。风开笑脸轻桃艳，雨带啼痕自玉容。蝶舞只疑残靥坠，月明唯觉异香浓。寻春已恨来伤晚，莫厌频挥潋滟钟。
修禊园林枕御津，宴亭轩豁足娱宾。羲皇治世舒长日，昆阆仙风烂熳春。脱俗且将诗送酒，纵吟须仗笔争神。会余俯仰皆陈迹，不醉山阴定笑人。
元日津亭景物嘉，喜留轩驭弭高牙。棠阴共识思贤地，柳色偏伤赠别家。御水少陪乘兴棹，潭园难趁及时花。杯深莫拒勤拳意，去路音辉日日赊。
国艳孤高岂自媒，寒乡加力试栽培。当时尚昧随和贵，今日真逢左魏开。名品已先推洛谱，梦魂唯恐失阳台。花王亲视风骚将，中的方应赏巨杯。
都人殚出集河湄，犹记从初放水时。三五已过修禊宴，浃旬行作送春诗。微波溅袜仙浮棹，曲岸当垆柳映旗。自笑遨头衰复病，也同欢俗恣追随。
从俗沿流辄命筵，平沙经雨润河壖。百泉遥派初来日，三月深春欲去天。夹岸绮罗香未散，几船弦管沸争前。波间无限能泅者，不信迎潮绝技先。
开席临流雨骤侵，都人殊郁胜游心。侍娃不见尘生袜，农谷偏欣陇拔针。郢雪鬭高闲未接，峡云争去杳难寻。无过却下船中坐，岂废衰翁醉又吟。
登科常愧处卢前，叙齿于兄小十年。鹤不乘轩犹自若，鸿谁能弋已安然。山头俗驾归诚晚，湖外扁舟见独先。惟有大钧公道在，方圆随物旧同甄。
运月愆阳作旱灾，龙坛申祷洁三垓。至诚始惧卑高隔，嘉应俄如影响来。喜阔农心归击壤，润深人意不惊雷。大钧广播知难报，埏埴何尝望一杯。
一雨滂沲过作霖，油云随祷极阴森。微诚未必回天意，灵答潜知渴众心。瑞绝莫先惟在谷，价高难拟不论金。朝来田畯更相贺，犁下侵淫二尺深。
独步文章世孰先，直声孤节亦无前。欲知退足高千古，请视经犹疾五年。在我光阴长更乐，扶天功业去如捐。西湖风月谁为伴，笑许当时处士贤。
伏暑如何散郁陶，荣归陪赏望空劳。红芳照槛莲千颊，绿荫环波柳万条。趋第小车谁竞挽，见山新址日增高。遥知贤守多娱地，诗笔虽豪酒未豪。
二七今同末伏辰，初秋时候暑微熏。星桥旧说通灵匹，剑肉何人遗细君。莹席冰寒心共爽，噪风蝉急耳欣闻。郢中新曲高难和，唯付珠喉任遏云。
陶暑娱宾次水西，满塘莲艳馥轩墀。荷坳似学伞翻去，房曲如将盏倒垂。肯把风流欺俭幕，且凭歌调拟吴姬。从来拙宦老难巧，任过灵光醉不知。
忆帅秦亭二纪余，当时宾幕盛芙蕖。椎牛共乐球场宴，倚马常资记室书。台席久从还绶退，月卿犹滞剖符居。樽前想解留连意，一笑难逢易掺袪。
怒河秋涨俯都城，纵啮长堤岂易平。气悍若从天上落，势高难使地中行。筑垣居水虽危事，沈马回波是至诚。故道几时循禹迹，免教常岁害民生。
鳞鳞郊隰引双旌，顿豁尘襟病眼明。微霭际空随日破，遥林环野接天平。捺弮禾重笼新雨，舐犊牛闲罢力耕。策马故寻堤上路，移时欣在绿阴行。
中秋不必拘三五，惟望时方月正圆。已荐社壝通肸蚃，始开宾席对婵娟。清光自喜今宵满，俗会从输一日先。乐事几为风雨破，直须欢饮倍常年。
舒轮方满正中秋，报社神歆已降休。且共良农歌稔岁，何须明月照高楼。金丝自壮欢吟气，风雨终为乐事仇。酣饫野翁犹带断，不争豪饮亦堪羞。
待月中秋欲共欢，不堪阴晦阻群观。宾归已彻青油幕，云绽聊窥白玉盘。就榻酒狂平未歇，据鞍吟苦得应难。孀娥此夕潜何甚，专要人将别眼看。
秋光浓拂使君家，尚去重阳五日赊。且育好诗成素饮，更先诸客对黄花。池萍渍雨钱钱密，塞雁书空字字斜。但纵高吟开醉胆，莫惊摇落动悲嗟。
斯堂曾许占风光，须到重阳复命觞。坐上半非前岁客，杯中无改旧花香。初晴已过登高水，散虑宜趋自得场。唯有一时诗酒战，愿开强户振雄铓。
芜音逢节佐宾罍，属和当筵尽雅才。铜钵一声诗已就，金铃千朵菊争开。月明正有抽毫乐，夜永何妨秉烛回。无酒可嗤彭泽令，东篱空望白衣来。
西北楼高四望长，登临还赏节辰良。荀陈盛集星光动，相卫名山记字详。玳瑁不妨欹醉弁，茱萸谁自鬭香囊。病翁安敢当能赋，只俟英瑶作报章。
河决金堤在汉成，曾推延世此经营。安人为惬当时意，立事因垂不朽名。谁凿故山酾御水，却通新漕入都城。一疏一塞俱称利，暂访遗踪岂易评。
至节开樽就席前，六花飞舞助宾筵。飏空自胜重罗面，引满偏宜旋絮绵。合坐欢谈霏屑地，几声横笛落梅天。况逢阳复贞亨会，赢取笙歌烂醉眠。
灯烛森森万象罗，彻宵车马罢谁何。追人好月婵娟满，带雪轻寒料峭多。佳节俯从河沴寝，群心俄逐诏音和。乘春自欲开民郁，不为樽前笑与歌。
日跂高风谢世纷，只思移疾卧漳𣸣。万钟糠秕常知慕，三径蓬蒿欲自耘。忠义心诚终老合，仙凡岐路此时分。唯瞻天外冥鸿远，会起卑飞及旧群。
尘俗徒希勇退高，几时投迹混耕樵。神交不间川涂阔，直道难因老病消。魏境民流河抹岸，颍湖春早柳萦桥。相从谁挹浮邱袂，左在琴书酒满瓢。
来守留都第四年，年年元已此开筵。一春曾喜陈歌舞，三会皆逢去管弦。无乐只忧辞酒客，多寒谁辨惜花天。欲看郊外风光野，更上亭西祓禊船。
元巳西津禊饮中，筑防因视惬山雄。调夫虽扰三农业，御水犹希一篑功。曲突虑微方绝患，开门轻敌是招戎。岸边观者应相笑，遭贼徒弯过后弓。
踏沙徐人绿杨中，渐见祗园宝势雄。柏奋怒虬环古殿，花遗娇靥散春风。娱心未放歌声好，对目难穷幻术工。共醉一时寒食景，不须庭际牡丹红。
一春光景速奔车，且趁良辰会压沙。藏火未须传蜡烛，感时空自把梨花。笙歌不作芳菲主，风雅终成冷淡家。归路复疑霄汉上，御波舟稳衬云霞。
寒食西蓝赏素英，白毫光里乱云腾。庄严金地三千界，颜色瑶台十二层。后土琼花渐我寡，唐昌玉蕊岂吾朋。雪香预约为亭号，修创终逢好事僧。
寒食初过始及旬，魏都偏重此佳辰。倾城尽作河生日，匝岸皆如蜡祭人。几舰神仙疑骇俗，一川笳鼓任同民。东皇似助熙台乐，并与千门万户春。
三月游河魏国风，惬山通日正暄融。压沙寺古花残雪，过马桥高水饮虹。众乐自深春色外，万愁俱泯醉吟中。天公恐雨伤民意，只放轻云暝碧空。
何须风雨苦相催，自结东君不在媒。开晚要当三月盛，艳高宜作百花魁。好期天上香魂返，长对樽前醉玉颓。谁道元舆能体物，只教羞死刺玫瑰。
八十康宁极品荣，神仙居处足颐生。风骚此日资高尚，事业当年有太平。酒量更从闲后长，禅心偏向静中明。自嗟不及飞来鹤，能伴公游称道情。
一忆贤交动至诚，安车虽远必勤征。荀陈为会还推象，嵇吕相思不问程。洛社成图兹易合，越溪回櫂彼何情。西湖便是瀛洲上，莫接仙游跨海鲸。
天平高绝是家山，雨治安阳欲到难。此日名郎真好事，直携嘉客远同观。峰擎寺脚重霄近，雹起潭心六月寒。遥想醉吟昆阆里，乱飞珠玉出毫端。
羡公朝夕挹浮邱，应笑吾曹窘若囚。尘外有谁攀逸驾，壶中何处著闲愁。心休已得天真乐，身退犹存国事忧。积善由来神所劳，坐膺全福不须求。
一轮徐出海东头，皓彩全供白帝秋。桂迹自消安在斫，宝光无缺不因修。池心影撼金鳞碎，杯面波随玉液流。此夜圆蟾看处好，何须偏上最高楼。
岧峣飞阁耸晴空，此过层梯第几重。四野风烟笼胜地，半天金碧护真容。浮图逼槛抽双笋，埤堄排云矗万峰。数刻飘然霄汉上，直疑超界脱尘踪。
春英无不惜开迟，秋菊常怀素景悲。惯负晚霜甘索寞，忽逢先闰促离披。欲移庭槛嫌伤早，拟泛宾罍未入时。自是寒花当守分，一违佳节速人嗤。
萧辰禅宇展疏筵，才去登高二日前。欲识先期成雅会，要闻清论接英贤。何须白发喧歌板，自有黄花送酒船。危阁半空同倚槛，一般重九寂寥天。
菊有黄花气候移，重阳香萼已干枝。金铃后坼孤芳在，玉液轻浮一醉宜。烟渚去来鸿自适，霜丛飞绕蝶何知。风前客帽从吹落，且伴山翁倒接䍠。
坤维求尹此难才，重倚真贤出上怀。一去棠阴歌蔽芾，再来人乐似乖崖。新承纶綍从天别，旧过山川作画排。莫候使星临益分，郎回符采正三阶。
阳气初升力尚微，雪花来促故阴归。润滋柔荔乘时出，暖逐轻灰应律飞。彤笔喜丰书瑞谍，土圭收影侍灵晖。践长班集应同贺，剑珮光寒拱殿闱。
定幕雍容绿水滨，使轺今喜接光尘。当年不足称良治，此日空惭问大钧。钟鼎已无前饮胜，笑言应认昔怀真。开樽莫惜俄欢弁，数刻相违易怆神。
近腊犹悭六出繁，忽惊盈尺及民宽。万方蒙泽人人贺，通夕无风阵阵干。危石盖深盐虎陷，老枝擎重玉龙寒。欲知灵鹫银为界，试陟高楼一望看。
魏藩池馆有唐风，宴宇耽然制尚雄。岁月已深摧巨栋，庭除非旧逼离宫。稍迁基址嚣尘外，适在园林掩映中。从此命宾何最盛，四时嘉景尽牢笼。
争放红蕖燎紫沈，胜游谁肯惜千金。人和更有笙歌助，酒美应无巷陌深。化国光阴方甚永，洞天风物不难寻。如何可致吾民乐，长似熙熙此夜心。
昼锦三来治邺城，古人无似此翁荣。首过先陇心还慰，一见家山眼自明。酾酒故庐延父老，驻车平野问农耕。便思解绶从田叟，报国惭虽万死轻。
风入旌旗撼晓光，两茔亲展喜非常。浓阴蔽野瞻乔木，逸势横天认太行。自叹重茵宁及养，纵垂三组敢夸乡。路人或指荣虽甚，明哲何如汉子房。
坟北清泉味至甘，寺僧渟蓄已成潭。跃鱼灵感思追孝，酌水高怀不戒贪。万草日滋珠竞出，一天晴落鉴方函。暂延嘉客求新句，欲创幽亭即就龛。
重向高堂举宴杯，四年牵强北门回。故园风物都如旧，多病襟怀遂一开。白发耻夸金络骑，绿阴欣满铁梁台。因思前彦荣归者，未有三曾昼锦来。
倦飞垂翼奈劳何，喜向南枝得旧窠。三治故乡前世少，一思遗履上恩多。病魂醒处安闲枕，酒量衰来怯巨螺。复听雅音清聩耳，爱居谁辨九韶和。
当年尝欲志荣归，因建虚堂面北池。樽俎落成方自我，园林为主已输谁。重来故里前恩在，难报深仁旧老知。须俟安车时访此，践言人始信吾诗。
危亭初起俯清浔，只得当轩几醉吟。一日乡园伤骤别，四年宫阙动归心。檐前好竹今成筿，波下修鳞旧种针。鸥识再来尤不惧，向人驯狎似家禽。
休逸台高复凭栏，依然风月喜生颜。城头仰视亲栽柳，天外微分旧见山。草色且无归后怨，禽飞同到倦时还。欲知恩许三来幸，锦烂轻裘白昼闲。
风卷莲香不断头，田田荷影动清流。红包密障鱼鹰坐，绿盖低容水马游。时折嫩梢供玉箸，更裁圆叶代金瓯。何如满舰倾醇酎，醉向花前打拍浮。
昔嗟官曲岁劳民，尝引新渠激硙轮。若念经营存爱利，肯从隳朽贵因循。轩楹遇葺知还旧，花木欣来似见春。已作州人游观地，即期同俗乐芳辰。
何假嗔雷击怒桴，点倾嘉泽浃民区。经时亢隔群心骇，数月焦熬一阵苏。已发宋苗安在揠，再生庄鲋不虞枯。须叟慰满三农望，却敛神功寂似无。
旧拓名园壮邺中，本思行乐兴民同。闾阎已惯春游盛，花木谁矜半植功。爱客笙歌虽不定，称时风月且无穷。三来纵赏人休讶，白发苍颜坐醉翁。
椽笔亲挥善祝诗，老颜筋骨逸如飞。玉关尚抑动侯入，辽海先欣病鹤归。顾眄已知增气焰，梦魂犹想接容辉。宸襟一日怀忠荩，召节星驰出禁扉。
荒居聊足奉宾娱，隘甚难希玉椀呼。秋候俯新零白露，仙期还喜望黄姑。云间谁识桥横鹊，庭际方欣网挂蛛。天与性灵元自拙，却求星媛可回无。
中元时俗类秋尝，病起躬行力未强。摖米乍炊知早熟，盂兰方倒喜初凉。风摧豹脚蚊休拍，露逼鸡毛菜已长。皮骨仅存心尚壮，犹思荷叶当蕉觞。
老顾菟裘欲退藏，一区营宅已过杨。林泉不较为生厚，名节犹希到死香。麤葺萧居忘湫隘，喜归陶径任荒凉。赖逢素旧时相乐，同入无何啸傲乡。
禅宇初无好事名，君来殊欲称高情。诛茅治屋忘多施，洗竹疏泉得二清。苦任雪霜凌劲节，静和风月泻寒声。因知嘉号非虚美，翠拥流环岂易并。
待月清商欲半前，欣留嘉客启踈筵。采萧方释三秋咏，应历从亏一荚圆。密讶云藏台面柳，静看珠出水中天。银蟾影里金樽倒，乐过陶琴不上弦。
云恼中秋凑月昏，失明疑值老蟾吞。枉删踈柳延孤影，肯晃芳樽涤醉魂。好射重阴开六幕，任均余照及千门。便从到晓漫天黑，不禁诗家万驷奔。
应厌偏州节物荒，重阳前忍去安阳。双清易感霜茎怨，三雅难留露蕊芳。不惜高吟来疾置，尚思衰叟会寒乡。谁知衣弊京尘客，乃是南宫卧锦郎。
崛起层基正面山，登高疑是出尘间。一天秋色清吟笔，万蕊寒香发醉颜。与众且同今日乐，相逢难遇此时闲。犹输陶令归来兴，翩似冥鸿不可攀。
菊有花争一日先，次逢佳节色增妍。任飘杯面黄金碎，好听歌喉白雪圆。戏马遗风应索寞，抱螺高兴且留连。良辰俯仰嗟陈迹，莫惜欢吟烂醉眠。
三边伊昔喜延枚，每向良辰命宴杯。几遇雪天留兔苑，尝因风赋重兰台。锦衣宽病恩何厚，琳馆甘闲老未催。白首又同吹菊会，且将愁臆暂时开。
暂趋先陇弭旌旄，因恤吾民啬事劳。谷实已伤嗟岁廪，麦根虽立望春膏。林踈山骨清弥瘦，天阔诗魂病亦豪。田舍罕逢车骑过，聚门村妇拥儿曹。
晓乘轻凛上平冈，西款亲茔一舍强。带霭远峰时隐见，半霜残叶杂青黄。来牟渴雨空成陇，宾雁冲云自著行。此日初冬严祀事，只增凄惕不夸乡。
西享先坟已致诚，却严轩从指东茔。鸿惊去旆参差起，马避柔桑诘曲行。农寓兵来闲即教，牛无休日旱犹耕。病翁寡术苏疲瘵，徒劝民心厚所生。
玉椀高居众所夸，三川推甲一何嘉。前兼胜势韩王第，右枕名区洛尹衙。此宅吾乡聊庇族，悔违公语卜邻家。纵思却作招来户，脚重难营老小车。
昔再怀章遂锦游，坏亭曾复此池头。今归旧里藏衰拙，更葺新堂便燕休。前槛月波清涨夜，后檐风竹冷吟秋。伊余本是无机者，因立嘉名近狎鸥。
重到观鱼面北轩，正当游泳晚凉天。未归陶令惭何甚，目识庄生乐亦然。几认琴声泉漱玉，数惊钩影月沉弦。徐撑画舫樽前看，必信吾曹是水仙。
因趋先陇问耕桑，益见农家事可伤。种麦未生遭土涝，鬻禾无价值钱荒。阴风鼓怒资时旱，寒色催愁上夕阳。里俗漫矜吾太守，不知何术致民康。
寤寐先茔敢暂忘，元正亲得奉肴觞。病襟不觉支离困，山势频瞻蜿蜒长。尽日风埃天黯淡，一冬田陇雪微茫。人思三白今无望，只觊春膏浃万方。
元夕山楼撤旧层，荒年人必减欢朋。聊趋浄宇庄严地，一看通衢自在灯。慰俗不专樽俎适，开愁宜有管弦能。歌筵列把新诗代，环视应饶士女憎。
元夕虽荒欲罢难，群情宜向此时看。官缘岁歉思从约，俗乐春游肯自安。风引香尘人不断，月和残雪夜方寒。谁知病守忧民意，歌舞樽前是强欢。
故阴方向此宵穷，有客趋朝念礼容。将献未央称贺酒，坐听长乐欲明钟。恩回品汇滋荣近，赏及孤平信息浓。早晚归同乡圃会，纵观春色上危墉。
洛下名园比比开，几何能得主人来。争如塞上抽身早，长向花前尽兴回。九老仪形传好事，十洲风景与仙才。无时啸傲烟霞外，世务纷纷想厌咍。
移得花王自洛川，格高须许擅春权。管弦围簇生来贵，天地工夫到此全。绝艳好将金作屋，清香宜引玉飞钱。一声旧幕行云曲，醉斝争挥不论船。
溶溶春水满方塘，栏槛风微落蕊香。尽日杨花飞又歇，有时林鸟见还藏。沈疔不为闲来减，流景知从静处长。欲战万愁无酒力，可堪三月去堂堂。
祖风门法在坤维，早厌京尘杖锡归。已大化缘兴佛事，更穷真际得禅机。人观相好咸生信，师顾庄严亦谓非。冈指牛眠今果验，益知囊诀尽精微。
曾拓名园壮邺中，本思行乐兴民同。人安日见嬉游盛，岁久谁知治葺功。几席病春台榭雨，一轩忘暑芰荷风。三来欲伴群心适，勉强樽前作醉公。
金汤西北绿阴中，双硙当渠一派通。人迹罕来花自老，利源常在水何功。事能如意嗟常少，春苦无情去又空。大抵相知难会合，且同樽酒醉春风。
禁烟时重展先茔，今日躬为拜扫行。扑面尘多嗟岁旱，得苗田少奈民生。二分春过寒犹峭，四合山来眼暂明。思奉松楸存寤寐，不国濡露始勤诚。
太行山下列儿孙，重叠千峰浪势奔。近麓萦回藏胜地，先坟长远得安村。虽荣不及丰亲养，更病须来洁祭樽。欲使族中知尽力，各思忠孝大吾门。
万株松柏笔锋攒，茔在西冈落处安。念祖力完先陇易，祀坟三作守臣难。农畴失稔烟徒禁，祭礼从风食尚寒。已事勿嗟归甚速，要勤营奉合休官。
东西冈远截空横，冈下村村聚落成。柳线略无经雨色，麦针微向近河生。龙钟父老知迎拜，硗确田畴尚力耕。自古班春须恤患，我观民病若为平。
清明池馆足游人，祓禊风光共此辰。晋俗浮觞存胜事，汉宫传蜡宠邻臣。若云荒政宜蕃乐，是使熙台失众春。应候从来多甚雨，几时膏泽慰斯民。
名园民喜及时开，聊慰群心共一杯。美酒众忘深巷陌，好花生值恶风埃。游人尽陟春台去，尺雨宜苏旱岁来。病守当筵谁会得，不听钟鼓只听雷。
牡丹亲植锦堂前，回首光阴二十年。一见开颜如有旧，三来经赏岂无缘。竞新品目应输洛，独守单平似信天。欲寄朝云皆大笔，愿搜豪句饰妖妍。
锦堂重赏牡丹红，不惜残英数日空。嘉艳岂无来岁好，清欢难得故人同。谁言山下曾为雨，只恐身轻去逐风。且共对花开口笑，莫持姚左较雌雄。
榆荚空飞不算钱，韶光归速置何缘。惜春情味过年少，战酒英雄退日前。竹笋迸阶抽兕角，杨花铺水涨龙涎。妖妍万变成凋谢，长养须资大夏权。
东君回辔肯流连，诗入衰情更易缘。荷叶如钱生水面，杨花飞雪满阶前。感时空溅伤春泪，𣨼酒思流见曲涎。残景向人催上老，似推公道不容权。
芍药名高致亦难，此观妖艳满雕栏。酒酣谁欲张珠网，金钿偏宜间宝冠。露裛更深云髻重，蝶楼长苦玉楼寒。郑诗已取相酬赠，不见诸经载牡丹。
东亭尝种广陵花，美艳新增出旧芽。小魏风标高洛品，大乔流徙得孙家。丹砂缬妙深难染，白玉冠危莹绝瑕。肯与姚黄为近侍，亦须称后始无差。
旱灾诚久历三时，祠祷虽虔似不知。一夕云雷施利泽，万家沟壑复生期。禾苗立后收多早，天意回来此未迟。恩被无垠才数刻，尽思人力欲何为。
四序推迁理亦常，其间天意或难详。将令炎暑收残虐，何使清商预伏藏。几日西风来拂衽，昔时中冀盛飞觞。无辞剩引南燕酌，盐叠冰峰合坐凉。
连年河朔失时丰，将漕推能选擢公。万虑本期充岁计，一言思欲动宸衷。知难愿易澄清寄，遂请俄司峻极宫。殿柱有题应不忘，肯容材哲便甘穷。
星潢今夕度仙辀，人世争为乞巧楼。万室瞻迎皆欲得，一生孤拙未尝求。缑山月白遗新曲，汉殿窗明识旧偷。若道营桥真浪说，如何飞鹊尽髠头。
七宝成轮上海东，他圆争与此时同。须知一夜清光别，为得三秋正色中。唐曲听回云作驾，邺园游盛盖飞鸿。古人只恨音尘阔，对赏樽樽愿一空。
中秋侵夕启宾罍，共看长空一鉴开。四坐雪霜清耳目，万家昆阆倚楼台。波凉桂子从天落，阴极潮头半海来。正好抽毫竞高唱，当筵人胜仲宣才。
多病襟怀易入忧，那堪惊别复惊秋。难追刘白樽前乐，尚约松乔世外游。花发东篱谁共酌，草荒南浦只生愁。从兹冷落欢吟地，昼锦荣归兴狎鸥。
勉同风俗燕重阳，可惜良辰值岁荒。南亩流民方塞路，东篱嘉菊漫浮觞。虽无弦管追游乐，赖有山川气象强。自笑当筵陶靖节，几时归去傲羲皇。
首冬斋洁展先茔，极目郊原一望清。无限人心苏尺雨，有时天意活苍生。遥林蓊郁霜来晚，荒陇稀踈穗不成。何术济民归未得，愧偷官禄奉粢盛。
二茔逢节展松楸，因叹农畴荐不收。高穗有时存蜀黍，善耕犹惜卖吴牛。泉干几处闲机硙，雨过谁家用粪楼。首种渐生还自喜，尚忧难救赤春头。
怀德思人始绘容，不缘斯举理难穷。兔园何有安民迹，鹫岭兼无护法功。名姓不传勋阁上，仪形徒入梵祠中。愿更此误图公像，公行宜居极乐宫。
琳馆优闲禄隐郎，高怀存旧宠吾乡。观梁共且希鱼乐，巢阁终应待凤翔。囊疏一时惊栗栗，殿楹常记日堂堂。忠言非久回宸虑，坐见无为拱舜廊。
病质衰来百事慵，遗荣心欲企高踪。疲驽向老知无用，圣德矜愚谅有容。筋力岂能夸矍铄，林泉终幸养孱庸。东篱秋晚黄花盛，陶令思归兴愈浓。
岁除诗笔复加勤，和寡辞高过郢人。可念风期千里阔，又看春态一年新。几时邻籴盈仓足，来济吾民比户贫。开道海艘将自押，使车应舍未须巾。
仍岁农畴失夏秋，方春尤窘奈饥流。人无粒食何堪命，天作阴寒亦似愁。煮叶不遑为木酪，翳桑惟日徯囊糇。几时膏泽充民望，待看来年十倍收。
小车聊假便衰残，上冢都忘涉路难。坐卧俏能伸手足，坚完诚可避风寒。搴帷自不希前躅，凭轼时还遂一观。暂得容身终未稳，退归乘此始为安。
新元先陇遂伸虔，荒岁嗟逢众食艰。比户生涯皆墨突，几家林木似牛山。三阳已泰春来懒，六幕虽昏雪尚悭。道殣寖多无力救，据鞍衰叟只惭颜。
冒寒连驿促征轮，须信相思是故人。顿似清风袪大暑，何嗟明月隔芳尘。雪隈檐角依微在，春着花稍次第新。不把一杯同一笑，此时幽愤兴谁伸。
重喜延松奉宴游，只期轩从少迟留。花移上阙看争发，酒熟宜城可旋𥬠。正好一杯同拨闷，信应千古足销愁。人生不是无交旧，难得相知到白头。
北第新成戆老庵，日期休此养无堪。地偏深得幽居兴，景野难将俗好参。户外鸣泉疑拊石，城头丛薄当凝岚。何须便挹浮邱袂，且奉高贤听雅谈。
爱客筵当曲水开，肴觞交出任萦回。歌声直向梁间住，春色偏从洞里来。不系舟虚谁触忤，无机鸥近绝惊猜。休论俛仰为陈迹，且学山阴祓禊杯。
千里相思访所知，昔人曾有此闻稀。方欣一见销萌吝，便忍连章赋式微。早是衰年多感慨，不堪寒色挫芳菲。剡溪雪月光如昼，懊恼仙舟兴尽归。
熙熙春色水溶溶，修禊临流景倍浓。物外风光占昆阆，洞中神变走鱼龙。飘花任逐红尘去，浮醴时看紫府供。欲学永和当日序，愧无奇笔绍前踪。
曲水春闲遂宴嬉，何须元巳始为宜。且看真洞杯盘出，岂顾尘寰节序移。曳尾灵龟来可羡，乘槎仙客去难追。一觞一咏无弦管，恰似兰亭列坐时。
乡守三逢禁火天，每驱旌纛扫松阡。衰残岂足酬恩遇，光宠徒知及祖先。望极西山饶胜气，乐舒东户革荒年。何时归处坟庐下，不假苏秦负郭田。
虽欣膏泽启丰年，民病犹艰救目前。阙祀丘坟无解裂，荐饥村落少秋千。云梳陇麦千行直，粉淡墙花半脸妍。榆荚渐能供歉腹，何曾抛得买春钱。
忽极暄融候莫穷，不为膏泽却为风。气蒸人腹成中热，尘入花心作病虫。欲望好峰迷远目，正浓韶景失晴空。飘然终日俄收怒，归送旌旗撼晚红。
正是花王谷雨天，此携尊酒一凭轩。阳台几日徒惊梦，息国经年又不言。但得留连词客醉，算难回避蜜蜂喧。自从标锦输先手，羞见妖红作状元。
风养花王接舜薰，始知仙圃别藏春。欣闻东道招来数，得见西京谱外新。九萼压丛看易失，万金邀客日须频。群芳面我应相识，便是宜轻不退人。
从来三月赏芳妍，开晚今逢首夏天。料得东君私此老，且留西子久当筵。柳丝偷学伤春绪，榆荚争飞买笑钱。我是至和亲植者，雨中相见似潸然。
杨柳生花不恋枝，纷纷终日亦何依。聚来庭下为球辊，散向空中作雪飞。闲共落英浮远水，静和幽蝶舞斜晖。见君方惜春难住，忍纵轻狂搅扰归。
维扬嘉种发清和，灼灼吾园盛孰过。红玉鬭成楼突兀，白云争簇髻巍峩。仙容世必推茅岭，醉艳人谁敌苧萝。不是栽培功未至，年年何苦转枝多。
广陵花发信惟夭，已剪还开客重邀。满引莫辞金凿落，盛观何止玉逍遥。娇红闹密轻多叶，醉粉欹斜奈软条。且纵高吟赏真艳，侍姝羞匿不须招。
家园经赏复官园，芍药多名两共妍。醉白堂前淮海艳，狎鸥亭下凤麟天。楼妆瑞玉千层密，冠缕真金半尺圆。不鬭诗豪开酒户，是将倾国欲轻捐。
因建新堂慕昔贤，本期归老此安然。轻阴竹满窗间月，倒影莲开水下天。自向酒中知有德，更于琴外晓无弦。霓裳百指非吾事，只学醺酣石上眠。
十里溪源注北塘，贮成宽碧澹泱泱。新蒲弱荇参差绿，去鹜来凫断续行。一缆轻波摇鹢舸，满罾斜日晒鱼梁。使君思拙无清梦，高柳阴成草自长。
归老江湖久自盟，睡余且复对空枰。重来内阁人谁健，惯蹋天街马不惊。已喜刘歆分七略，尚传韩愈诲诸生。太平润色须色等，应许吾兼吏隐名。
治道刚明老始闲，礼义曾著一朝冠。观农省岁知民瘼，退寇安邦建夏桓。法驾六龙亲善御，吟游五老薄时寒。清名迈古今人慕，稷契余风后学看。
老君作经五千言，勤行大笑亡与存。先生有诗七百首，诏书三度来天门。年登八十齿发壮，骨轻步武如云奔。一琴一樽一炉药，人间日月从朝昏。
君爱仙源厌尘俗，高楼对起栏干曲。朝霞灼灼浮晴晖，二十四峰照群玉。楼下长江烟水绿，楼前有濑归艎促。主人借问何时还，回首峥嵘看不足。
子房身乞辞大用，赤松伴游世所重。高远谁亲弋外鸿，尊荣肯羡池中凤。至今仙迹存金华，我来一日登三洞。回顾却笑长安人，辛苦登天凭鹤控。
问答众口徒纷纷，争入菩萨不二门。金毛狮子不敢吼，不嘿不见维摩尊。维摩之尊无异相，潞州传出毗耶像。相公村与知非子，挂向壁间看榜样。
校文春殿籥天关，内籞千葩放牡丹。风卷异香来幕帟，日披浓艳出栏干。芳菲喜向禁中见，憔悴忆曾江外看。剪赐从臣君意重，数枝和露入金盘。
省宇屏图哲匠成，写传芦雁笔尤精。斜依风苇丛丛袅，远飏烟波渺渺平。弋者定嗟何所慕，鹏抟莫怪不能鸣。公看羽翼飞胜处，有意青云万里程。
獐狎猿驯遂性情，恍然疑不是丹青。岂忧夜猎林中去，只欠秋吟月下听。举目便同临涧谷，此身全恐寄郊坰。山容野态穷微妙，造化争功六幅屏。
腊残鹦鹉洲边过，忆汝东吴住旧庐。诵圣穷愁千卷外，觅官留滞十年余。也知失意能平气，底事多时不寄书。兄在松溪我荆楚，别怀三处一欷歔。
江头落寞穷冬日，天末崎岖薄宦身。休问世途千态巧，且贪杯酒十分醇。颜间戚戚成何事，醉里熙熙即是真。梅雪半残烟柳吐，一番消息又青春。
二十四日立春节，六七千里孤舟行。呼儿倒酒迎春醉，忽尔持诗属我赓。海上去年宾燕乐，江头今岁客心情。兴来极目寻春色，岸柳汀芜绿未成。
县封萧索楚江澄，旅况吟怀冷似冰。漏促已交新岁鼓，酒兰犹剪隔宵灯。立身从道思无愧，得路由机患不能。未报君恩逾四十，青春还是一番增。
五更钟后斗沈杓，画角三番塞角调。青草湖平无俗籁，岳阳楼迥有寒飚。酒肠唤醒维舟静，梦眼惊回去国遥。我爱清余起倾耳，欲吟情思已飘飘。
一思平日禁城春，直上青霄步步云。在月香名欣共得，掞天彩藻愧相闻。满头竞插花千柄，没案谁辞酒十分。莲水今为从事乐，伊予无复叹离群。
三载从军绩用成，代还京阙黯离情。亭长且作班荆饮，江迥愁闻唱棹声。前席去当回帝问，初筵今已号宾荣。交承参袂宜敦好，莫惜殷勤重报琼。
山光全暝水光浮，数里霏霏晓未收。露彩乍凝迷汉殿，日华不透掩秦楼。岂饶文豹迟留隐，应有灵蛇取次游。圣世妖氛已销尽，结成佳气满南州。
记得城南数刻懽，破欢为别泪阑干。间关远道初随牒，寂寞长亭一据鞍。郊外此时凉叶乱，岭头平日腊梅残。不辞频寄南州信，草檄无功楯墨干。
照人冰骨是真仙，失臂江西仅十年。子拥倅车袍著茜，我趋宾席幕依莲。今宵把酒方欢甚，明日班荆又黯然。八桂到须多假日，府中佳醑主公贤。
湖外清明物态繁，晓林莺舌鬭关关。枉缘春意无时尽，自是人心不暂闲。旧隐东君曾藉草，新官南郡亦登山。满头花卉盈樽酒，且向东风一破颜。
区区宦况远南州，长得归鸿与寄愁。已胜折腰嗟五斗，岂辞衔尾运千舟。冰含白玉期无累，路迫青云愧可求。家有旧埙流韵远，勉将文藻赞宸猷。
唐嗣几危国步艰，梁公忠力世难攀。不辞鼎镬君臣际，为正朝廷子母间。今见裔孙仍白首，去从幕府绾青纶。旌贤有后十二代，转觉勋名重泰山。
古人名教自诗书，浅俗颓风好力扶。口诵圣贤皆进士，身为仁义妈真儒。任从客笑原思病，莫管时讥孟子迂。通要设施穷要乐，不须随世问荣枯。
束书携剑出西州，恩旧相欢事远游。架上昔曾穷圣卷，幄中今好赞宾筹。也知贤帅须青眼，应念慈闱已白头。到日欲凭归信杳，寒鸿成阵叫清秋。
直将骚雅镇浇淫，琼贝千章照古今。天地不能笼大句，鬼神无处避幽吟。几逃兵火羁危极，欲厚民生意思深。茅屋一间遗像在，有谁于世是知音。
东君新用少阳时，正月群阴老未归。千里雪花铺夜景，数声雷鼓作春威。欲开桃李嗟寒勒，尚蛰龙蛇恨力微。一挫芳菲一惊物，惘然无处问天机。
浃江初过三游洞，天气新调二月风。樵户人家随处见，仙源云路有时通。峰峦压岸东西碧，桃李临波上下红。险碛恶滩知几许，晚停征棹问渔翁。
二年官役愧能名，贤得斯人幸合并。几度孝廉交郡辟，一生文行出乡评。君庐皂水江头远，我马青泥岭顶行。西首胡为书以赠，欲持同邑寄诸生。
拖舟百丈苦攀跻，一过牢津恍似迷。花放乱红迎彩旆，谷传深响答鸣鼙。避人幽鸟凌云噪，抱子惊猿走险啼。春岫重重春水绿，却疑身在武陵溪。
使君呼客入山行，晓径前驱照彩旌。蛮女背樵岩侧避，野僧携刺马头迎。千层云水迷三峡，一哄人烟认百城。楼阁凭余清我听，竹风萧瑟涧泉鸣。
我愧非才敢赠言，告新今幸接英躔。炎威满路千山去，和气流民百口传。就捧丝纶天子命，到参帷幄主人贤。前筹要使边陲静，报德铭功愿两全。
丈席横经事讲评，暂开雄辩五河倾。十年素蕴胸中吐，一日清风坐上生。诸子授来疑顿释，先儒宗后业偏精。尘编古有多门学，今喜公能为发明。
进不惊人退不藏，朅来士术惠殊乡。踈余益信琴多乐，拙甚方虞锦重伤。顾我未能精俗事，感公偏遗好诗章。怀间得胜千金直，莫谓无人识夜光。
三岁西州此效官，幕中无事有宾欢。瞻云预喜长安近，归骑还惊蜀道难。分袂天涯逢腊尽，入关时候正春寒。前途应念朋从意，回首秦亭一据鞍。
背琴肩酒上青城，云为开收月为明。观宿有诗招主簿，庐空无分遇先生。墙留古画仙姿活，石载奇文俗眼惊。却念吾乡山亦好，二年孤负烂柯行。
蜀国从官又见春，物华人事两俱新。已推才力多余地，更赋词章妙入神。要路我甘无俗迹，夷途公自有通津。逢时得用看施设，未止区区庇远民。
勇退如公世少俦，乐天知命富春秋。峩峩去得寒宫桂，泛泛归乘雪水舟。举目烟霞中有趣，无心轩冕外何求。引高应笑朝闺客，白首龙钟未肯休。
落雪纷纷甚羽毛，相逢淮上系轻舠。压低酒力威棱健，助豁诗怀气象豪。两岸远山供玉障，一天长水尽云涛。归欤喜见丰年瑞，南顾无烦帝力劳。
台阁官资属二贤，岁寒相见颍流边。新醪喜泛千钟蚁，永漏惊移数叶莲。致主圣神跻舜禹，济时功业企闳颠。故人清会俱高论，肯事狂歌学少年。
昔如李郭去登仙，今复东行并客船。夹岸云山千里路，满襟风月九秋天。持杯旋斫桐江鲙，觅句频赓蜀国笺。君到七闽佳丽地，荔枝红发欲殷然。
惊怪穷冬百物繁，落梅狂絮逐风翻。酒无戈甲争酣战，诗似波澜竞讨源。且卸帆樯隈断岸，好开屏嶂画孤村。知音若问阳春曲，待把琴调细细论。
泉高终日听潺湲，花草才佳烂漫看。言念君恩得私请，敢于身计学偷安。开元刺史名千古，东汉先生钓一竿。贤迹勉寻余自愧，牧民犹带触邪冠。
前日鹓鸿接羽仪，平生风谊见施为。苏台薄暮分襟后，严濑逢佳伫立时。归棹岂能忘旧里，去筒犹未寄新诗。寒泉绕石山环坐，一弄南风慰所思。
人为闲郡我为荣，僚友多欢事少生。诗里江山今共乐，籍中龙虎旧传名。逢时自可青云致，喜老休将白发轻。垂世功名期力到，上方求治急材英。
桐江为守愧颛蒙，来喜衣冠好士风。劝学重思唐吏部，教人多谢汉文翁。济时事业期深得，落笔词章贵不空。道有未充须自立，莫将荣悴汩于中。
自喜还家入郡闳，久无书简到京城。棋观每笑机心巧，琴断还忧曲意生。厚禄万钟身外薄，冷泉千尺耳边清。来诗咏叹陶然乐，疑梦钧天奏九成。
莫惜芳樽细细斟，还台诗句满离襟。海潮风驾漫幽渚，乡岫云开认故林。八月气凉归棹快，三年恩厚在人深。紫宸晓拜天光近，宜有封囊悟主心。
丁字溪流甚箭奔，忍看行色夕阳村。三吴望远迷烟棹，九日登高泥酒樽。诗得琼瑶今有意，感充怀抱更无言。归欤一曲桐江好，西北通宵欲梦魂。
买自桐江数岁前，洁中轻外欲巢莲。同麟荐世宜为瑞，邀鹤寻真定得仙。肯示吉凶贻后悔，祇随呼吸到长年。主人幸不烦供养，俾托轺车看两川。
帝念先生素所亲，殊恩终不顾丝纶。图勋耻预凌烟像，辞贵甘为掷钓人。云水孤高教适意，俗风奔竞使还淳。如今丘壑无遗士，天子思贤号圣神。
桐江得请上恩荣，孤士惭无善可旌。望阙天光惊已远，到家春色喜先迎。云边旧念青山隐，鉴里新逢白发生。多谢贤朋遗佳句，重于珍璧价连城。
忆别扬州六月中，倏今三已换春冬。烟帆去蜀七千里，云岭瞻闽几万重。莫为沈迷嗟下邑，要将清白广吾宗。天遥最是书难得，早倩来鸿寄一封。
旧迹蒙君丽句夸，昔同峰顶蹑云霞。逢秋谒寺留诗笔，薄暮归鞍照月华。旋酌香醪浮瓮蚁，鬭烹新茗满瓯花。心余更作儒官会，帐内诸生拥绛纱。
俞请分符入赣川，过家为幸获于天。桂宫旧有同年契，梓里今逢太守贤。酾酒殷勤供去帐，解囊分耀贮离篇。晓来颇觉思君梦，烟水苍茫隔画船。
旧里徘徊忽四旬，高斋高胜足懽忻。当轩晓看山横黛，负郭秋成稼覆云。酌酒屡邀朋契乐，弄琴真与俗喧分。虔州莫讶迟迟去，乡便恩荣荷圣君。
君去濂溪湖外行，倅藩仍喜便乡程。九疑南向参空碧，二水秋临彻底清。诗笔不闲真吏隐，讼庭无事洽民情。霜鸿已到衡阳转，远绪凭谁数寄声。
君恩山重若为酬，补郡都忘乐与忧。惶恐滩长从险绝，郁孤台迥足观游。赣川在昔名难治，铃合于今幸少休。人谓阔疏予自喜，远民安堵更何求。
千门灯烛事遨游，车马通宵不暂休。幸免烟氛遮皓月，任随笳鼓杂鸣驺。金壶漏下丁丁永，玉斝霞生滟滟流。帝泽远临人鼓腹，赣川宜有太平讴。
讼缿无哗去访真，并游僚友若天伦。庭存列宿仙坛古，堂启先生诏墨新。膝上挥弦清度曲，席间倾耳静留神。泠泠不断绵绵意，追想南风解愠人。
十年游雾入兰薰，本末聊同出处均。五岭昔将巴蜀远，七闽今与赣川邻。雪中始见松难改，火后须知玉是真。事业他时公自任，致君尧舜泽吾民。
雨过江城绝点尘，清明佳节正千门。舞香扑坐花新戴，歌响盘云曲旋翻。几欲为春留日驭，直须同俗醉衢樽。因思老氏登台乐，若此斯民未足论。
山川灵秀降丰穰，十里油云泽我疆。为叩明神虞岁旱，故飘甘泽助春阳。征人共解江头缆，游女争夸陌上桑。令尹爱民形喜色，作诗先已报丰祥。
祓禊追修宴集开，山川聊为霁风雷。衣冠恺乐觞传羽，旗鼓号呶笛弄梅。画鹢稳移随岸曲，珍禽惊避逐波颓。百城锦绣人如织，笑看使君乘兴来。
文翁治蜀泽民深，赣守无堪愧士林。长育务先庠序教，讲磨思见圣贤心。今兹未肯孤毫善，学者尤宜念寸阴。三百余篇金石奏，席间愿听得遗音。
远俗斯年荷德丰，一麾乌足滞才雄。朝签寄任非轻外，圣诏丁宁果发中。却念松楸还里闬，再驰牛犊恳天聪。只应未遂归欤兴，江右澄清已望风。
间关来赣会年丰，十里农桑画障中。雨足山川多秀气，暑消台阁有清风。人惊地远还同近，谁道江西不似东。琴酒从容随分乐，敢将身计事匆匆。
赣守无堪出榜中，日闻将漕称才雄。感公迢递诗筒至，谓我优游讼缿空。高会正遥千障月，羁怀聊寄七弦风。何时把酒朋从乐，也待醒狂学次公。
念昔相逢向上方，别来惊已换星霜。梦回半是烟波阻，诗寄全篇箧笥光。近喜岁丰无剧讼，更多雨足压骄阳。施为自顾如何尔，凫鹤奚烦问短长。
去岁南来幸守麾，故人江上喜新眉。十分劝我流霞酒，一曲听公白雪词。此后拙疏真有赖，而今谈笑杳无涯。惊闻拥节重湖去，凭仗西风寄所思。
翠柏环庭数亩间，萧疏仍是枕江干。都如君子怜松茂，半为主人谙岁寒。素壁留诗多健羡，画船过里暂盘桓。因公此景予心喜，亦有高斋待挂冠。
景祐贤科昔共登，长沙宾佐复交承。三千里外今同郡，二十年前旧得朋。赣水帆樯惊远别，玉峰栏槛到先凭。朝廷正是求材日，欲恋仙乡算未能。
海陵余昔嗣英僚，旧尹咨新治有条。此别风波嗟各路，但闻名誉籍当朝。美夫郡接濒江地，幸矣民多乐岁谣。南国故人千里隔，举头云岭郁岧峣。
晓出东江向近郊，舍车乘棹复登高。虎头城里人烟阔，马祖岩前气象豪。下指正声调玉轸，放怀雄辩起云涛。联镳归去尤清乐，数里松风耸骨毛。
道未中充气未闳，圣神遭遇本寒生。廷中入愧言无补，岭下来欣治有名。世路计身焉用巧，古人逢物要推诚。从容章贡台前望，赣水秋天一样清。
蜀川一见无多日，潮水重来复后时。古柏根深容不变，老桐音淡世难知。观游邂逅须同乐，离合参差益再思。篱有黄花樽有酒，大家寻赏莫迟疑。
顾我入趋尧阙去，烦公出饯赣江头。为逢萧寺千山好，不惜兰船一日留。清极往来无俗论，道通何处有离忧。分携岂用惊南北，水阔风高万里秋。
贤侯九日去寻山，牵俗无由得附攀。换世昔传仙局久，登高今喜使车还。平原丰稔农欢劝，犴狱空虚吏放闲。从此烂柯光价起，为留佳句落人寰。
携琴晓出锦官城，千里秋原一望平。放舸急流身觉快，披云孤屿眼增明。农田雨后畦畦绿，渔笛风前曲曲清。讯狱远邦先涤虑，恤哉休戚在民情。
榜契推诚积有年，天渊冲跃见鱼鸢。方欣友会为愚幸，又辱诗情着意缘。庾岭棠阴留远俗，赣川舟御若飞仙。明朝预想陪高谊，满座清风盛暑天。
同志同年分若亲，幸从天与岂关人。交情旧别江乡晚，客宦今逢蜀国春。酌酒强论贤否事，畏涂休说利名身。邻封却喜无多远，来往诗筒莫厌频。
蜀道群山尽可名，更逢佳处愈神清。初疑谷口连云掩，入见天心满洞明。怪石磷磷蹲虎豹，飞泉落落碎瑶琼。嵬巅别有神仙路，又得攀跻向上行。
多暇朱栏倚望频，远云开即见峨岷。昔贤初尽经营力，今我独为优幸人。胜阁帘高惟掩雨，老台民乐只登春。争如蜀国西楼好，四序风光日日新。
长桥东畔尼朱轮，画栋雕栏锦水滨。子美浮槎传大句，乖崖游棹看芳春。樽罍泛泛留佳客，鼓吹喧喧乐远人。夹岸香风十余里，晚随和气入城𬮱。
关山晴晓过绵州，两蜀人思惠爱稠。去路旌麾朝日下，驾空桥栈接云头。初观妙句离怀释，似酌清泉渴恙瘳。孤绪摇摇更东望，西楼千尺止三休。
念公别后固依然，蜀距炎方里数千。剑栈过来才一月，诗筒传得已三篇。胸藏忠谊坚于石，口吐文章涌似泉。何日解符还阙去，如今朝野不遗贤。
初穷文字作阶缘，若得嘉鱼即弃筌。堪笑蚊蝇惊八月，岂知龟鹤寿千年。无心是处非关境，有命由来不在天。自古君臣悉功行，不然终未到神仙。
蜀道将输茂绩成，远人安靖岁丰盈。发施号令岷山峻，除去贪婪锦水清。一旦赐环来日下，九秋乘驿度云程。朝廷礼盛荣归好，亲见吾皇讲太平。
欲见遐陬尽乐康，沈黎回即按嘉阳。寻山举屐三峨峻，度岭驱车九折长。坞柏正宜寒后悦，驿梅多向腊前芳。锦川遨乐春期近，早着鞭来入醉乡。
彭门于蜀最无双，人悦南楼重叹降。㶁㶁鸣泉漱金玉，森森佳木拥旌幢。仙飚出洞清来坐，峦雪排岩冷透窗。太守瞻云日登向，巴江迢递隔吴江。
坐观山水地幽清，恬淡冲虚乐性情。迹混光尘宗老氏，术通仙俗似君平。欣逢真侣论根本，耻向权门叩利名。济世金丹得传授，先生高隐在青城。
群木依亭翠锦开，主人吟燕日徘徊。青帏照坐初疑染，绀障铺檐不是裁。蚁酌对倾金斝满，鸭头前引五溪来。劝公勿用迟留赏，早暮须贤即召回。
嘉阳天远被薰风，荔子呈祥郡馆中。庇本莫将慈竹较，媚时宁与瑞莲同。并柯昼耸烟光动，异干霄空月影通。奇木幸逢真赏笔，谁夸丹实一庭红。
有诏西来亟治装，古今威望重痴床。不烦右蜀专飞挽，直为南台正纪纲。豸角风霜秋肃肃，鹤形环珮晓锵锵。忠贤得用朝廷美，礼法匡时事业光。
言念离情积有年，朋心金石孰为坚。殿庐未入承明直，郡阁先传太守贤。且向天涯行五马，不妨神液溉三田。闻公比悟庄生指，于此纷华已泊然。
徙命乘轺入锦川，岷沱寒霁好人烟。弹琴旧治俄三政，持斧重来未十年。欲去民忧同乐只，敢孤朝寄独恬然。邑城东望踟蹰久，魏阙天遥里数千。
自邛之雅渐高丘，所过从容尽胜游。白鹤山头云里寺，金鸡关外雨中州。公今南按蠲民瘼，岁已西成辍上忧。江渎荷花开似锦，且同归去采莲舟。
山到青城险复奇，地平孤起压坤维。直通一径岧峣上，俯觉千山迤逦卑。为访隐贤题古壁，因观幽境过荒祠。白云深处逢岩老，醉酌松醪满鬓丝。
月中新得桂香清，归向斯亭立美名。作赋仗前登第好，拜恩堂下到家荣。晓羞兰膳亲心乐，春照蓝袍俗眼惊。跬步不宜轻自待，青云岐路坦然平。
倅郡优游得治声，代还东出锦官城。一州和气三年迹，万里寒威十月行。江外预通乡信喜，仗前归拜帝恩荣。逢今佥用良材日，好使明堂大厦成。
不用咨嗟怆别离，听吾持酒祝公词。少年得第人谁似，纯孝于亲里共推。姓字已通丞相梦，才名须结圣君知。岳情要在平生允，容驷高门自有期。
阁外风光满意新，诸公同上看梁岷。蜀天六月云如火，夷界千峰雪似银。岩叟近传多得寿，羽人曾此数登真。夫君不为神仙事，早暮孜孜泽远民。
蜀卿荣耀跂光尘，忠孝兼全到古人。万乘累年闻奏牍，双亲同日拜恩纶。志侔鸾鹄风仪远，文得岷峨气象新。圣政于今急贤者，肯教留滞蜀江滨。
东川使者驻前旌，西念邻邦眷旧情。屐齿峻登云顶寺，诗筒遥寄锦官城。民间乐矣原田稔，境上熙然岳犴平。闻说提封足和气，我心懽快为宗盟。
留诗为别重依依，春浪桃花晓弄晖。柯岭峥嵘何处所，兰桡安稳送将归。与君志有云泉约，顾我身无羽翼飞。浮石仙今遗迹在，吾庐江畔忆渔矶。
四十惊霜入鬓新，道光休叹守官贫。荣涂渐快青云步，宠禄方酬白首亲。此日文词夸世俗，异时才术济吾民。功名立去何忧晚，要得相期到古人。
学欲精勤志欲专，鲁门高第美渊骞。文章行业初由己，富贵荣华只自天。一篑为山先圣戒，寸阴轻璧古人贤。沂公庠序亲模范，今日诸生为勉旃。
三十年前一布衣，烂柯山下骤鸣飞。梦刀蜀国青天上，衣锦杭州白昼归。曾预机衡蒙帝眷，自同葵藿向晨晖。东斋事少愚知幸，终日平岚面翠微。
灵湫祈祷酌樽罍，稽首精神敢惰哉。民意欲从千里雨，天威为动一声雷。预期多稼如云去，且免飞蝗入境来。酷暑骤祛还自喜，清风朝夕上楼台。
南洋一派通机磨，更引余波绕曲池。高柳碧阴无酷暑，小莲红老惜芳时。临流共赏休辞醉，按辔重来未可期。从此邦人为胜事，范公亭榭孔君诗。
千里峥嵘到忽平，兀然如觉梦魂醒。石通幽室心生白，迳拥寒云步入青。一水下窥疑绝线，两山前列似开屏。重城归去仍堪喜，岁稔人家户不扃。
一城歌管中秋乐，薄暮楼台六幕垂。明月幸无亏损处，浮云应有敛收时。聊因表海今宵醉，却起钱塘去岁思。有美堂前如白昼，练铺江面镜须眉。
年光已占六十四，七十归来尚六年。顾我久惭迷利禄，与师同约老林泉。政为岂弟聊康俗，心放逍遥自到仙。身寄东州梦南去，山堂依约艮庵前。
东望迢迢百尺台，清风徒念故人来。幸空讼缿澄心坐，喜得诗筒盥手开。不觉登高佳节到，未期行旆几时回。尧山虽与民同乐，阻共车公把酒杯。
待月登高悉后时，还辕今喜近郊岐。再圆光彩蟾升汉，未谢馨香菊满篱。乘暇寻山应有得，许陪观海不知谁。感君按辔澄外清，遗我琼瑶两首诗。
我忆初筵湖外日，于今三十八年间。无缘再得游潭府，有梦还应到岳山。屈指春秋惊老大，满头霜雪欲归闲。之官莫惮长沙远，行业于人不愧颜。
山巅危构傍蓬莱，水阁风长此快哉。天地涵容百川入，晨昏浮动两潮来。遥思坐上游观远，愈觉胸中度量开。忆我去年曾望海，杭州东向亦楼台。
开樽表海最高亭，正是纷纷雪态轻。比屋万层琼室遍，夷涂千里玉沙平。因风起絮先春意，与月交光后夜清。共喜丰登有佳兆，结成和气在民情。
气象三齐古得名，时登表海最高亭。河源一水下青嶂，人物两城如画屏。邑报有秋期俗阜，守惭无术济民灵。从来狱市并容地，且向樽前任醉醒。
我昔梦刀惭乐土，群今叱驭信贤哉。芝兰旧友三年别，金玉新诗万里来。石室清风期俗变，锦城珍宴为民开。中和有颂朝廷喜，行看春光拥诏回。
君诗感别我依依，言念朋怀与愿违。京口落帆初醉后，江心登寺复分飞。回思二浙风烟好，来喜三齐狱讼稀。旧里未归徒仰羡，小蓬莱上占春辉。
早暮涛声绕郡衙，湖山楼阁衬烟霞。浑疑出处神仙地，不似寻常刺史家。假守半年无惠爱，退公连日不喧哗。东州久发同归梦，却念重来未有涯。
穆陵关望剑门关，岱岳山连蜀道山。自顾松筠根节老，谁怜霜雪鬓毛斑。离家讵谓虞私计，过阙尤欣觐帝颜。叱驭重行君莫讶，古人辞易不辞难。
逾年青社得徘徊，一日皇华下诏催。蜀道五千驰驿去，秦关百二拂云开。不同参政初时入，也似尚书两度来。到日先生应笑我，白头犹自走尘埃。
泉名从古冠齐丘，独占溪心涌不休。深似蜀都分海眼，势如吴分起潮头。连宵鼓浪摇明月，当暑迎风作素秋。亭上主人留我语，只将尘事指浮沤。
暂留山驿又晨兴，西望旌麾想旧朋。三院华簪曾对直，两川兵印复交承。年光头鬓华如雪，世态心情冷似冰。境上凭诗驰远意，青泥寒晓入云登。
东南再守二年间，徙蜀何须问险艰。入觐已违龙尾道，出麾还过鹿头关。与民共约三春乐，顾我都忘两鬓斑。岁满乞骸何处好，仙棋一局烂柯山。
言念朋游二纪间，离樽前对鬓丝斑。告新剑外皆遗爱，道旧台中共解颜。我固无辞来蜀国，公闻有命镇秦关。西东接畛三千里，莫厌诗筒数往还。
四十年间利禄身，平生踈拙任天真。惭无治迹留青社，喜奉恩华觐紫宸。去国早逢关右雪，下车还人剑南春。为怜锦里风光好，不倦从来作主人。
西指梁岷路屈盘，犹能矍铄据征鞍。大庭临遣皇恩重，还俗传闻睿诏宽。峰耸云妆银世界，江深春动锦波澜。遨头老矣民知否，莫作风流太守看。
百发秋毫不少偏，宜应佳兆中青钱。鸣弦迅发心先正，破的劳观眼欲穿。赏劝坐添杯上桂，咏歌宾许幕中莲。古人一箭功名立，岂止文章独炳然。
构堂宾族聚于斯，屈指高风剑外稀。七十年尊君乐隐，二千石重子荣归。溪流石上来清响，岩洞檐前耸翠微。旧令尹今西处望，江原闾巷正光辉。
去岁间关到蜀时，闻君早作促装期。初疑倾盖无多日，今幸分携已及期。晓栈直登云里路，腊梅还见雪中枝。紫宸入觐从容对，剑外民灵荷帝慈。
三年持节按刑章，岂弟其谁不叹降。才者设施功第一，使乎光彩竟无双。宣风蜀右成新法，易拜秦东得旧邦。欲识远人留恋意，陇泉幽咽下巴江。
飞盖城西探早梅，僧园栏榭燕游陪。微寒始报冬初信，清艳应留腊后开。子美英词夸雪色，赵昌精笔写香腮。此花自有天容意，迎得春阳次第来。
汶山为郡数逢春，被诏还都岁又新。惠政久通蛮徼外，怆怀初去蜀江滨。邛崃古未兼忠孝，宣室今非访鬼神。制御羌夷知有术，上前章牍为开陈。
岷峨还是一川雄，我愧行春与欲同。乐国比年丰衍后，嘉朋终日笑谈中。沈黎太守初成政，蕃诏诸蛮悉向风。圣世唐虞流泽远，启行无复用元戎。
三年遗爱被西州，供帐民情岂易留。险道若天春气近，雄关如剑晓光浮。禁中曾上台僚荐，使者仍书郡课优。去矣青云岐路稳，不须回首越王楼。
岁晏珍林发素葩，樽前奇赏著诗夸。惊逢腊去已三日，喜见春初第一花。照水冷容酥点缀，摇风香片雪纷拏。主宾莫作寻常看，锦里名园只两家。
我昔坤维滥使权，简池行部属丰年。盘桓郡驿留单骑，徙倚江亭按七弦。今愧高贤传丽藻，远闻清思涌寒泉。置藏巾衍光华甚，不使珠玑只媚川。
素萼清香并酒卮，主人勤意嘱留诗。为逢蜀国新开日，却忆江南旧赏时。春密未通桃李信，腊残都放雪霜姿。先公旧植亭栏外，肯构重来见本枝。
白云东向日瞻凝，连掞封章写至诚。八十亲高思就养，二千石贵退辞荣。兰陔得志趋吴分，棠芾留阴在蜀城。腰印还乡人子乐，锦衣光动彩衣明。
登科三十四年春，五百人中有几人。顾我虚名惭过分，得公佳句读惊神。初疑暗里双珠掷，自喜怀间万玉陈。预卜铃斋论仕契，入关聊为驻车轮。
城东野老告予知，四载凶荒语益悲。远水又成千里涸，阔天无复寸云垂。仓箱势绝丰登望，道路人为殍死期。刺史至诚天若应，愿留遗爱入生祠。
炎曦禾稼猛于烧，试问灵龟兆已焦。雨意几时随气协，雷威何日胜氛妖。汉朝八使烦敦遣，周室三公重燮调。有祷愿将明德荐，芳馨何必在兰椒。
风波岐路益驰奔，踈静嗟谁得似君。乐矣夜觞西岭月，傲然秋钓北谿云。诗章有趣为千首，利禄无心顾一分。鸡黍辱招来慰意，俗拘何计入兰薰。
锦城之别重吁嗟，人事缤纷走岁华。遗我诗篇来有意，忆君魂梦去无涯。秋惊蜀岭更书近，云掩闽山故国赊。闻说政成风俗好，又添和气乐人家。
壮岁胸怀独感时，肯随寒暑似民咨。能思损益长开卷，任有闲心不负诗。趣向已为污俗笑，声名须共古人期。茅斋寂坐生秋思，无语西风夜月知。
惊说炎飚烟瘴时，洞蛮蜂起寇南陲。家书万倍金难得，远梦千回路不知。刺史没身专捍御，谏官衔命救疮痍。伏波死去今谁继，大笔铭勋压海涯。
养生非谓独存神，功行须令日日新。高睨鹏抟风万里，静怜龟息寿千春。物无凝滞心无积，名已逍遥道已醇。命不在天须力信，世间多少未知人。
学初心勿动华纷，须念文翁昔日勤。事业直教名不朽，声猷堪畏世无闻。平居乡党终传道，得位朝廷必致君。为语诸生期远到，天衢亨处有青云。
海棕根干出栟榈，双势凌空剑外无。长锁荆榛嗟庙柏，不禁风雨笑庭梧。胡僧过识已千岁，蜀守来观只两株。离立峩峩同壮士，侧身东望拱皇都。
东皇欲报丰年信，千里同云六幕阴。遇景大吟诗将手，与民偕乐使君心。锦城阔暖无多积，岷岭高寒旋觉深。最是西园花木好，晓来妆点作瑶林。
守蜀无堪讵足论，扪参天邈紫微垣。岁时丰衍真为幸，犴狱空虚冀不冤。素志未容龟曳尾，误恩深愧鹤乘轩。嘉章益见公高谊，所得长逢左右原。
自怜拙政无他状，强继前贤乐远民。轩豁四檐芳草岸，夷犹千櫂绿波春。岷山霁色尘氛敛，锦里风光气候新。暮角未吹人未散，醉歌欢舞共纷纶。
锦川风俗喜时平，上巳家家出郡城。射圃人稠諠画鼓，龙湫波浄照红旌。迎真昔诧登天虎，命侣今闻出谷莺。勉为远民同乐事，使台仍是得贤明。
千骑从君临照水，双旌复我守钱塘。当年已共攀蟾桂，今日休辞醉羽觞。行听龚黄歌治誉，好追元白递诗章。分符况与寻常异，彼此东西是故乡。
越郡江南尽不如，乐天流语信非踈。人从锁闼中间出，宅在蓬莱向上居。言念玉符分镇日，却思琼苑拜恩初。临风又辱诗筒寄，足见优游刃有余。
一别三秋一日如，望中红叶已萧踈。曾闻眷注行优召，自顾衰迟未退居。在昔游从今道旧，平生事契敢忘初。古人最重交情久，堪笑当年汉耳余。
一日褰帏令必从，自惭前秕属衰翁。声回地底清霜角，讼自庭中冷缿筒。旧契世同知管鲍，新文人服似轲雄。公闲数有琼瑶赠，又使乡闾笃士风。
远如千里志还同，目断云天未易穷。勉强一麾吴国分，雍容五马浙江东。泉源自古流丹井，桂子还逢下月宫。尽占神仙真乐地，轩裳何敢羡三公。
凤沼宠荣辞禁闼，龙山安稳驻车轮。东方渐喜威严霁，属郡争传号令新。试数岁华如过隙，宜将世事拂前尘。因思四十年同榜，吴越如今只两人。
田原多稼才丰日，橘柚逢霜正熟初。鉴水烟波乘兴远，兰舟风月助吟余。安知贺老惟修道，未必羲之祗嗜书。谁道蓬莱宫尚小，玉皇香案吏来居。
勇退犹惭大丈夫，两州四任若冥符。未容上冢重官越，不谓班条再守吴。云屋万家诚乐地，涛江一水隔名都。同年后日同归去，画作东西二老图。
两火一刀名素胜，十分双涧地长灵。常心曾为乘华舫，好手应难作画屏。北海楼前千里静，南山天末四时青。蓬莱自是仙家景，解使诗翁醉眼醒。
乞得钱塘下九天，徙从青社复三川。坤维十往万余里，吴分重来七八年。鉴水坐遥怀旧治，柯峰归晚愧前贤。东州赖有微之约，曾寄诗筒递百篇。
七十随缘岂有由，乐天曾不厌杭州。青山未隐如千里，白首重来又九秋。月窟仙人遗桂子，海门神物助潮头。自惭老守无心力，坐镇吾民静即休。
老松低偃四时荣，太守重来眼为青。密叶动摇翔凤势，深根盘屈卧龙形。每容狂客春携酒，长庇闲僧昼看经。一百年来霜雪操，肯随群木漫雕零。
烟水平湖千顷碧，楼台佳木四时青。人瞻杳杳升天宅，客意峩峩望海亭。已是威怀宽帝念，更加丰稔慰民灵。退公莫厌音题密，去鲤来鸿不暂停。
湖平去棹复鸣鼙，一别何时手重携。龙榜昔同科甲乙，虎符今得郡东西。寻真曾忆观丹井，乘兴徒思泛剡溪。闻说公堂多暇豫，湖山无处不留题。
望越亭无一点尘，迢迢东首座凝神。雨余岫色浓如黛，日出波光烂若银。我类武陵归去客，君为蓬岛上头人。谁知老守吾乡便，得与诗翁作善邻。
稽岭楼台真旷绝，武林风物竞豪华。两川对望音题数，一水中分会晤差。东海渺茫排岛屿，西陵依约露人家。元和赓唱今犹古，此乐情怀岂有涯。
隔江气候不齐时，梅向杭开越上迟。春远未通蓬岛信，腊深先放武林枝。岭头素艳从争发，笛里孤音却后期。虚白堂前攀折看，咏公诗句醉金卮。
龙蛰穷冬万否开，蛩吟清晓在蓬莱。五更枕上惊残梦，一曲楼头动小梅。入牖凉飔声咽绝，满庭斜日思徘徊。新年合我七十一，柯岭不如归去来。
岁月如流不用嗟，盛衰前定岂曾差。自怜览照头浑雪，犹喜观书目未花。竺岭两曾逢落桂，龙山三见撷新茶。春元便欲休官去，谁顾杭州十万家。
鉴水宽闲称越国，河塘繁剧是杭州。蓬山君继元丞相，竹马予惭郭细侯。郡邑丰穰真可喜，人家饱煖更何忧。西陵隔岸无多远，数上临江百尺楼。
宦途衰老改辞勤，只计斯民不计身。眷恋青山乖素约，迟留白首未归人。举头旧治无三舍，屈指明朝又一春。珍重东州年契厚，趁潮双鲤得书频。
驱驰光景急如轮，复见元丰岁始春。七十一年欣入手，三千奏牍欲归身。江涛有信人随老，烟草无涯色又新。自是乞骸时节好，不应推托为思莼。
庭有松萝砌有苔，退公聊此远尘埃。湖音隐隐海门至，泉势潺潺石缝来。夜榻衾裯仙梦觉，晓窗灯火佛书开。休官不久轻舟去，喜过严陵旧钓台。
元夕观灯把酒杯，宾朋不倦醉中陪。一轮丹桂当天满，千顷红莲匝地开。烟火楼台高复下，笙歌巷陌去还来。因民共作连宵乐，直待东方明始回。
初逢稔岁改初元，元夜从游驾两轓。寺曲水灯多巧怪，河塘歌吹竞喧繁。安排百戏无虚巷，开辟重关不锁门。愿以民心祝尧寿，从星高拱北辰尊。
隔江灯火越王城，别有新春喜复惊。累夕思乡还有感，三年怀旅岂忘情。歌钟浩浩临香陌，罗绮盈盈簇彩棚。秉烛夜游公不倦，也知斯乐为民行。
越有西园作者谁，公今不感咏歌之。千余骑拥频来赏，四十年间尚去思。稚耋行谣方载路，主宾高会正乘时。也知此乐同民乐，况有前贤台沼诗。
去年春色染波澜，画舸朝游暮可还。今岁屡闻临曲水，隔江惟是仰高山。翻思贤守经营处，尽属诗翁笑语间。公勿留连当亟召，德音行被对天颜。
阻奉交朋宴赏欢，杏林春发圣师坛。诗筒把玩初藏袖，铃阁吟哦为整冠。不啻梦昏惊玉磬，正如沈痼得金丹。夜来月下闻韶濩，并奏清音彻广寒。
落笔词华矜白雪，棹寻花卉认红云。湖山对酌春将尽，风月高吟夜欲分。思入神酬青玉案，梦游仙拥羽衣裙。近来章句声名还，僻似鸡林也得闻。
禊饮已经佳节后，画船犹泛若耶滨。未还魏阙陪仙使，且向稽山作主人。赓唱我知长引玉，恳归谁道苦思亲。鉴湖也似西湖好，两处风光一样春。
湖上初经上巳春，水边遥见碧芜新。轻舟竞泛无涯乐，夹岸希逢不醉人。厨酝旋斟浮蚁酽，府茶深点卧龙珍。诗筒往复余知幸，垂老亲仁得善邻。
蓬莱高与卧龙俱，位望兼隆似合符。弦管夜声传井邑，楼台春影蘸江湖。休功即报期年政，直节曾行万里胡。真是玉皇得案吏，坐看归去赞萝图。
蓬莱窗外晓光分，梦觉初惊杜宇魂。但有吏供衙府喏，断无人到讼庭喧。蒙蒙宿霭开湖面，隐隐更潮过海门。一水两州皆重镇，越清杭剧不同论。
我公优暇若神仙，八十高龄众所贤。政府昔同俄一纪，留封今别又三年。及时和气来吴国，度曲薰风入舜弦。昨日清台应密奏，老人星照浙西天。
对植齐开古梵宫，欲求精笔画难工。直将春占三旬盛，谁谓花无十日红。未羡山桃资客笑，且陪庭柏作家风。遍寻他处都无此，宝殿前头只两丛。
暮春船舣浙西州，且喜樽前两白头。蓬阁屡传宾榻解，涛江深阻故人游。凝眸䜩集逾天远，屈指光阴若箭流。赖有诗筒并驿使，往还金玉共赓酬。
轻舟来蜀幕春时，便向钱塘咏式微。临海阻陪三岛会，隔江遥认五云飞。杀鸡炊黍初乘兴，怨鹤惊猿却念归。一水盈盈天一色，夜来千里共蟾辉。
襟怀冲旷忆江湖，老我全吴契不踈。北阙乍违尧日远，南风新入舜弦初。纻溪鉴水吟无厌，箭笋枪茶味有余。越绝主人招意重，卧龙山好驾安车。
中怀和气祗如春，对酒赓歌莫厌频。半载昔同参国论，十年今长类天伦。不辞命驾逾千里，应念同心有二人。珍重宗盟恩意厚，岁寒终始见松筠。
宫师弥寿降尊时，顿觉光华满郡扉。况属炎晖初可畏，未逢秋爽莫言归。山堂酒嫩浮红蚁，石缝茶新碾翠旗。有美望湖风四面，尚留挥汗雨沾衣。
上方楼殿已幽深，更向诸峰胜处寻。金摆池鱼惊俗眼，琴调山溜写清音。红芝九本初无种，翠柏千株自有心。众羡宫师康且寿，始知功德积来阴。
丝管喧喧拥画船，澄澜上下照红莲。一樽各尽十分酒，四老共成三百年。北阙音书休忆念，西湖风物且留连。杭民夹道焚香看，白发朱颜长寿仙。
共泛湖光范蠡船，持杯欢客倒金莲。此时朋契偕行乐，何日郡恩许引年。照水暗知华发改，倚楼高与紫云连。安车盛暑盘桓好，况是人间一散仙。
岁丰公暇两安舒，吴越诗筒不使踈。世契琼瑶风谊厚，秋光怀袖气凉初。二千石重闲无计，七十年过退有余。得旨便归田陇去，乡人从笑老农如。
昔时唐殿预英雄，今独湖山幸会逢。谪宦青钱曾万选，承恩白首是三公。龙山我念经年别，虎榜君曾昔日同。老守七章还印绶，俞音朝暮出宸衷。
羡公铃合绝纤尘，顾我何尝德被人。讼牍自怜无日暇，诗筒翻喜入秋新。白头未许还官政，紫诏频烦慰老臣。一去蓬莱已逾岁，梦魂长到十洲春。
立贤中外圣情均，青锁闱中辍迩臣。越水澄清无俗虑，秋风萧瑟助吟神。分符共治俄经岁，屈指同年尚几人。退鼓近来衰气觉，敢将诗酒敌东邻。
倚庐聊见复睽乖，忆遗诗筒字字佳。为乏琼瑶酬雅意，故凭笔牍写离怀。程赊越北层云断，路入江南叠𪩘排。我望贻书何以报，要将风谊属吾侪。
头上有霜添白发，囊中无药驻朱颜。堪惊积岁加衰老，未省何时得退闲。渊浄思临浮石渚，喧哗羞对武林山。君恩早赐俞音下，即拥菟裘故里还。
吴越江分两郡斋，涛音朝夕听风雷。且陪故友闲赓唱，未遂先庐归去来。时节丰登饶鼓吹，湖山清旷见楼台。中秋明月期公共，万里烟氛彻晓开。
春秋七十更逾期，同甲同年世所稀。未遂乞骸嗟我老，已输先手羡公归。良朋集有湖山乐，故里思无羽翼飞。预想俞音还印日，鹭涛秋色上行衣。
越芽远寄入都时，酬倡珍夸互见诗。紫玉丛中观雨脚，翠峰顶上摘云旗。啜多思爽都忘寐，吟苦更长了不知。想到明年公进用，卧龙春色自迟迟。
望中吴越不为赊，止隔涛江便一涯。台沼赐湖非俗地，蓬瀛标阁属仙家。僧居壁古多留句，吏事庭虚只放衙。胜绝东方无复道，当年元相有诗夸。
老为乡郡止偷安，自愧仙踪未易攀。八面松阴笼古寺，三秋桂子下灵山。良朋寄意诗篇里，高会追陪梦寐间。却忆会稽清旷处，樵风朝暮若邪弯。
宝山新塔冠山形，心匠经营不日成。突兀插天三百尺，庄严容佛一千名。下临泉窦灵鳗蛰，上拂云端过雁惊。入境行人十余里，指浮图认越王城。
吴民疲病惭攻治，寻胜西湖不放稀。秋后涛江增气势，夜深灯市鬭光辉。望云翻忆青山旧，上印须添白发归。孝弟里闾松竹茂，柴扉谁复羡朱扉。
我念同僚遽解携，赠言如古漫成诗。二年别乘临岐日，八月登槎上汉时。莫阻十分斟酿蚁，不须三叹听歌骊。还朝宠数应非次，神圣方今大有为。
分携常忆禁门东，四见光阴换岁筒。白玉堂吉辞旧相，青城山里访仙翁。当时大本从忠谏，此日长年益道风。应惜西湖犹未到，近来同赏有三公。
秋闱贤诏出严宸，郡国详延在得人。豹变文章重君子，鹿鸣歌咏集佳宾。初闻素履称乡闬，终起英名动缙绅。预想帝庭俱唱第，宠光荣宴杏园春。
高堂游赏兴无厌，况是江湖两得兼。白傅阁危犹下视，子胥涛远更前瞻。盘桓鼓吹风光盛，掩映烟波气象添。太守老来难久恋，柯山朝暮欲归潜。
蓬阁下临千嶂起，戟扉前对五云开。夸诗旧属元之宅，叶气今同老氏台。月满夜疑仙子降，风恬春喜故人来。近缘冗剧怀清旷，梦里东游到几回。
湖治谁能继后尘，马侯祠阁至今存。穷源上达仙翁井，引派旁通吏部园。红旆遍游偿素志，画桡归去近黄昏。别怀屈指期将半，况属乡州役梦魂。
郡国秋闱吁俊辰，行修经治以名闻。芳筵缥缈开三岛，大乐喧哗彻五云。高桂折香期月窟，祥星垂彩应天文。集英唱第麻衣脱，得志无忘贤使君。
为嘉航海北徂南，双节勤劳帝命衔。日下亟驰传诏使，江边遥讶过洋帆。才谋锐若金曾砺，德操刚同玉更镵。机务须贤应并用，诗人莫惜咏𪨷𪨷。
上方金碧冠诸峰，知是蓬莱第几宫。画舫去寻湖面阔，危亭登望海门通。梅仙旧说为真隐，佛子新传倡祖风。我忆前春曾遍览，至今来往梦魂中。
退公真静独披襟，尚愧前贤探道深。零落交游难屈指，崇高轩冕不关心。未还印绶饶乡梦，犹倚湖山助老吟。讼缿虚空人事简，钱塘安得似山阴。
自愧孤忠荷圣慈，恩荣恳向九天辞。于今蒲柳衰残日，好是云烟放旷时。玉阙累章烦赐诏，瀫江两桨蹉归期。宵征自有高人笑，漏尽钟鸣晓未知。
洞有烟霞寺挂牌，武林奇处称吟怀。出城旌骑非虚往，同里交朋喜得偕。鹢首西征随浪远，雁行南过入云排。恩隆魏阙朝天日，寒晚鸣珂上禁街。
吴天霜晓弄寒晖，金鼓喧阗大阅时。帐下万兵听号令，军中诸将肃威仪。采侯命中连三箭，花阵分排卓五旗。愧乏韬钤当重寄，儒竹初是学书诗。
元是玉皇香案吏，等闲吟笑即成文。松廊驻节排千骑，山迳寻真步五云。谏院高风矜共赏，宪台清论喜同闻。三贤一会诚难有，归暮休辞酒十分。
因山盛启浮屠舍，遗像仍留内史祠。笔冢近应为塔冢，墨池今已作莲池。书楼观在人随远，兰渚亭存世几移。数纸黄庭谁不重，退之犹笑博鹅诗。
禀灵南极老人星，贵得三公论道名。被旨入陪郊祀礼，放怀来听海潮声。朋从自古悠长少，势利令人鄙吝生。公独久要中外伏，直将金玉比纯诚。
孤峰诸寺耸云楼，寺脚周环枕碧流。和靖久居勤赋咏，乐天临别叹勾留。拏舟直度闲千骑，佩印重来仅十秋。预约前春挂冠去，湖山阁好换休休。
府公清眼照孤心，结构仍夸壶奥深。师悟赵州庭柏境，我知青岭震雷音。粟粘便是三千界，草用曾为丈六金。一滴曹源谁可测，海门腾起浪千寻。
守蜀思无羽翼飞，所思东向瀫江湄。山林适意君先手，轩冕辞荣我后时。道阻八千通远信，年迎七十是归期。故人恩意如金玉，新得邮中数首诗。
吾里推高节行孤，诸生师帐是规模。穷经不治五亩宅，教子已为千里驹。暂出林泉飞两桨，且陪风月赏西湖。了知富贵傥来物，谁向浮云问有无。
里人迎候巷居稀，未老先休世所奇。两颊朱颜公退速，满头霜鬓我归迟。优游岂顾千钟禄，收拾如终一局棋。饮食节调资寿祉，愿同山下有雷颐。
况是东吴大有年，晨兴佳气满平川。鲁台纪瑞光诸史，汉殿称觞庆九天。銮辂肃还禋礼毕，鸡竿高揭赦书传。勾萌竞达人知否，占得群阳一日先。
美璞藏山宝在沙，急贤飞诏落幽遐。直庐去讲先儒业，𣃁迳空存旧隐家。魏阙当时蒙雨露，衡门今日锁云霞。鸣珂一顾踟蹰过，山掩寒林夕照斜。
松桧成阴夹径寒，喧卑无路得相关。因嗟势利方为市，故掩庵扉独占山。薄俗性随红叶变，上人心与白云闲。殷勤约我休官后，深筑邻斋数往还。
好山深处静开轩，目送孤云手弄泉。枕石堂无金玉富，濯缨家有子孙贤。初寻旧隐逢三伏，已发新吟仅百篇。闻说夜分烦暑散，凉飚浑似素秋天。
亭号休休古退藏，岂如溪上构虚堂。坐邀城市真潇洒，却谓江湖太渺茫。下笔新题无俗事，搘筇野服是家常。临流最有清风快，未见故人心已凉。
治圃我依浮石滩，筑台君占白云山。三秋一日登临外，千里同风咫尺间。峰黛阴晴长黯黯，溜琴朝夕自潺潺。休官谁道何曾见，林下如今两处闲。
进欲安舒退欲恬，要将高行与文兼。吾门自昔传清白，圣世于今重孝廉。孔氏性情归利正，仲舒仁义事摩渐。人生试看无闻者，徒尔区区岁月添。
乡闾推服孝廉名，谢绝辞闱乐太平。黄卷不忘穷古圣，白头无倦诲诸生。安车未召人为晚，束帛重来世所荣。况有知音贤太守，恳章三度荐遗英。
圣旦求贤野不遗，如公诸子定逢时。默期苑里留丹桂，喜向门前获紫芝。香已与兰盈一室，饵当同术有三枝。昔年书牖曾呈瑞，报为登科众所知。
自谙趋拜力惟艰，柯岭归休远帝寰。抱瓮不能师老圃，驱车犹足访名山。鱼书入手殷勤后，雁字排空杳霭间。多荷主人期我意，谢公遗迹愿跻攀。
解印全吴二载余，近来人楷事何如。寻真遍赏台山后，假道行观雁岭初。把酒幸陪登帢帻，泛舟忻得缓徒车。别来早获鱼中素，两首新诗一纸书。
过婺游台又倦勤，路旁驰看两州民。也知胜处青山旧，自恨来迟白发新。暂憩瀛宫求道侣，载瞻方广想仁邻。贰车章句犹怜我，为是云泉无事人。
霜风双鬓雪𩭹𩭹，物外寻真顿离凡。子舍若非叨别乘，我车安得到灵岩。碧窥秋瀑心同洗，红嚼山杷口似馋。多谢贤侯见招意，数贻嘉咏与珍函。
雁荡周游遂此过，永嘉人物竟如何。三贤籍籍风流守，一宿匆匆证道歌。城脚千家具舟楫，江心双塔压涛波。因留子舍欣逾月，归去事知所得多。
寻山初为子来迎，乘兴随潮入郡城。心赏皆如逸老愿，礼隆仍尽主翁情。彩舟笳鼓双双闹，金地楼台处处明。风物虽嘉难久恋，安车朝夕且西行。
三拥朱轮志少酬，忠怀曾不为身谋。桐江郡政居优课，柯岭乡评占上游。里彦昔陪公共荐，帝俞今幸我先休。分携莫惮炎威盛，到日清风一变秋。
退访云山远世尘，结庵台上古溪滨。围棋每放争先手，隐几能安自在身。鸥鹭后前如旧物，龟鱼游泳不疑人。曲肱饮水真贤乐，何用渊明漉酒巾。
红尘无迹到山家，留待诗人大笔夸。坐石与僧谈翠竹，开樽邀客醉榴花。鸥随钓叟孤舟远，牛载村童一笠斜。占尽神仙潇洒地，清风明月有谁遮。
原上分飞羡鹡鸰，今遥荆渚昔离青。诞辰一纪阻良会，庆席百杯新永龄。对局每思樵客斧，𦶟香长奉老人星。辛勤五福康宁术，见说时看内景经。
清修平日得无惭，学道勤行肯妄谈。轩冕喧哗公始悟，林泉潇洒我先谙。曾怜避弋云中雁，每念缠丝茧里蚕。画舫西归时节好，春山如黛水如蓝。
百里嚣繁不易为，乘时今去是镃基。直令尔邑成良俗，况自吾家有吏师。却扇凉飚惊热夺，下车和气觉春熙。彩衣迎养双亲志，此乐人间更有谁。
十年留滞尚为郎，乐道无愁解到肠。去路溪山排古嶂，满囊金玉贮新章。休论富贵可求事，况得神仙不死方。官罢钱塘好归矣，濯缨清自有沧浪。
富贵于身有重轻，平生忠鲠世知名。不须勇事归田计，况有常推报国诚。通籍官联分帝念，庆门恩赏作亲荣。一帆西上瞻天去，九月霜风壮客程。
溪流回合引方池，轩槛前临面翠微。紫陌红尘行不顾，白云青嶂坐忘归。方荣即隐谁能继，未老先休世所稀。我昔凌晨登阁会，主翁留散见蟾辉。
荣途四纪历艰难，宦政天恩许赐还。晓起焚香清一室，夜来飞雪满群山。诗筒远到披邮置，寿斝交行醉席间。弟妹五人三百岁，喜吾霜鬓尚朱颜。
静处高斋昼杜门，溪亭来往间开樽。钓台逸老心非傲，浮石仙人迹尚存。对岸烟林双佛寺，隔滩风笛一渔村。濯缨岂独酬吾志，清有沧浪示子孙。
我爱黉堂用意精，义方垂训为趋庭。学攻白玉须成器，教积黄金不似经。满架简编终岁乐，拥门松竹四时青。诸生有遂登荣者，一月光能掩众星。
新构园亭好客过，尘缘都不问如何。爱吟潇洒封侯句，耻咏沧浪濯足歌。莫笑杯盘常藉草，且观舟楫半随波。子知此乐无涯否，尽是天恩与幸多。
五月炎方祲气浮，贼锋残忍入康州。肯抛孤垒偷生去，誓御群蛮竟死休。没世不名贤者耻，长年为辱古人羞。嗟嗟潜叔今何恨，愤血忠魂劲草秋。
潜山西畔紫溪边，林下相逢岂偶然。抚掌急于云里电，回头还似火中莲。黄花翠竹年年色，明月清风夜夜天。谁谓故人相去远，好溪长与慎江连。
一炷清香一解颜，几生修得到林间。朝无事也夕无事，坐看山兮行看山。梅玉破香供宴坐，松风奏曲度禅关。静思四海五湖客，虽有黄金无此闲。
退食公堂自凭几，不动不摇心似水。霹雳一声透顶门，惊起从前自家底。举头苍苍喜复喜，刹刹尘尘无不是。中下之人不得闻，妙用神通而已矣。
阑干十二压仙瀛，占得龙峰作画屏。林映远笼千里月，湖光寒照一天星。望来瀑布真霜练，飞过沙禽半雪翎。人赏不知春已老，隔桥依旧柳青青。
松撼寒声竹锁阴，梵宫潇洒称行吟。庭前花意自荣落，门外山光同古今。夜榻近轩孤月满，晓锄寻药乱云深。中间若了休休事，不信欢愁解到心。
宝界香园接翠微，此焉空寂远尘机。寒冰扣晓人无垢，古剑藏秋谷有辉。水石潺顽迷客径，松云洒落护禅扉。我来笑被名缰锁，斜日匆匆策马归。
几年魂梦寄西州，春晚归逢学射游。十里香风尘不动，半山晴日雨初收。指㧑武弁呈飞骑，次第红妆数胜筹。夹道绮罗瞻望处，管弦旌旆拥遨头。
春日金田驩且哗，始因民俗好纷奢。管弦齐奏喧闻野，莺燕高飞不在花。雕槛凭时见城郭，回廊行处有烟霞。方塘灵石从来信，不独当年太守夸。
金地环回半锦城，累年斤斧不停声。远村民舍烟未起，满寺僧筵钟尽鸣。栏槛高低资眺览，市廛言笑尚分明。阿房昔日徒虚语，壮丽应亏此画楹。
不知真宰是谁专，生得韶光此树偏。吟笔偶遗工部意，赋词今识翰林权。风翻翠幕晨香入，霞照危墙夕影连。移植上园如得地，芳名应在紫薇先。
岁华今缓昔如流，旧日樊笼可自由。官事了时无尽极，人生安处且闲休。愚忠皎皎丹心老，归思绵绵两鬓秋。纵使海棠时节过，急行须及浣花游。
濯锦江深惠泽流，西人都未究踪由。耕畴拥耒春还动，织户鸣机夜不休。讲德定应劳四子，富民须合用千秋。凤凰台上需贤久，却恐龟城作𫏐游。
山横双劔水双流，栖北巢南去未由。三尺素琴弹浩浩，一炉丹药咏休休。白岩霜重红梨晓，银砾烟深紫芋秋。每夜梦魂归处路，只应明月见神游。
小马轻舆蜀道难，身披裘褐顶峨冠。已从林下幽人往，犹作朝中旧德看。渔钓喜欢新得侣，道途瞻顾尚呼官。多惭乡友贻清唱，天外鸾音与凤翰。
常望乡山忆翠微，此来时节更春晖。林间怨鹤久招隐，花外啼鹃仍劝归。云似随人飞缥缥，雨如先道洒霏霏。回思仕宦平生事，六十三年始悟非。
四十年来作往还，如今那怪鬓毛斑。凫居雁户得安处，鹤怨猿惊羞故山。静乐顾子难独享，公忙何日见君闲。相将嵩少深深处，更共眠云紫翠间。
画船容与到桥还，举袂依然洛酒斑。湖上晓光涵潩水，坐中晴色见嵩山。心缘念别如多事，身为移居似不闲。叠石石淙虽两处，福昌阳翟正中间。
画处始知蛇足剩，管中那识豹文斑。从来有道须康世，未省升平却住山。学富名高难自晦，眼昏心悸始能闲。计君叠山溪边景，不得从容岁月闲。
竹里幽泉荷盖池，主人投绂自相宜。水风吹面难成醉，山月当头易得诗。漠漠稻畦翻虎掌，深深花坞结蜂脾。年来想像清高处，羞愧浮云满鬓丝。
落花时节掩关初，清绝江城旧酒徒。满屋烟霞春睡足，一谿风雨夜灯孤。易中有象闲消息，身外无求免叹吁。多谢岩僧频见访，欲回临水又踟蹰。
翠树重重碧草齐，一丘真趣此衡楼。地盘山影春难老，门掩江声梦自迷。闲结柳条思远道，静书花叶寄春题。人间乐事无时足，便倚兰干到日西。
新春鼎洛燕英髦，主礼雍容下庶僚。二相比肩官一品，十人华发事三朝。星阶并列瞻台曜，尊酒时行挹斗杓。东颍庸夫最无状，也将颜面趁嘉招。
东池风物往来亲，兴在那能计酒巡。尘外留心曾待月，壶中满眼只知春。小诗前后题青竹，幽梦寻常访白苹。鸥鸟亦知今日恨，主人别得两朱轮。
南亩先曾集素霙，缤纷又拂岁峥嵘。得无留滞青春色，况复蔽亏红日明。司历不能分昼刻，勾芒何处待时行。岂如直近农耕候，万耳听来甘雨声。
良辰今日正寒食，收拾宾槃宜再三。落笔唱酬宜不倦，把花醒醉亦何惭。客来常满眼无白，人道半痴心所甘。幸是禁烟芳节在，接䍠倒载定能堪。
余花茂草引醺酣，礼节休言爵止三。芳岁现逢虽强笑，少年相对但多惭。尚驱俗驾终何适，不辟愁门却未甘。难把长绳系春日，若非觞斝更谁堪。
朱辂初闻建赤旗，绿杨犹啭旧黄鹂。和风骀荡无三月，炎气凭陵又一时。飘去余香花衬屐，覆来浓荫叶成帷。秋光只在前山里，不日凉襟却共披。
火云方炽又风薰，谁柅天边午日轮。靖郭所生为贵子，灵均已死作忠臣。朝衣耻立鸡争地，宾幄难量狗盗人。休语前书忧喜事，浴兰角黍是良辰。
岁时三伏每相承，雨汗居人因不胜。况是五弦均长养，何须六幕苦炎蒸。中干愿沃仙盘露，上赐堪加凌室冰。安得天风破烦溽，释然群动返清澄。
炎天三伏经初伏，火烈石焚疑此时。钩带已逢瓜入座，扶疏还爱树成帷。良田广宅富家事，万壑千岩逋客期。顾念宿心俱未适，但惭种种鬓垂丝。
日涉征涂信马前，鸿飞时节几怀贤。青山渐向故园近，皓月更临归驿圆。四乘光荣惭太子，一箪穷陋本颜渊。江皋上客红莲幕，犹荷明恩未弃捐。
金瓮兰英见贶时，桂轮犹惜一分亏。未知望夜谁同赏，先喜醉乡今有期。飞盖正怀曹子建，登楼何待庾元规。薄帷长簟忘秋兴，且洗清尘举渌卮。
司徒硕德今无比，太尉殊勋固绝伦。偶以暮年陪盛宴，喜将白发照青春。八公有秽山空着，四皓当衰心且伸。元老相望疏迹在，不应此会愧前人。
禅林潇洒倚危巅，税驾登临思豁然。万里碧光晴望海，一堂幽响夜听泉。寒龛能卧清凉地，古洞云归黯淡天。好景自嗟吟不尽，拟凭图画寄诗仙。
珍重慧空营妙隐，标题静照作佳名。新堂复胜牛车乐，旧阁如抛火宅萦。万虑根源尘外息，一轩景物鉴中明。夜深宴坐心虚寂，檀蕙烟微风月清。
久雨妨渔复滞樵，自然亭上一逍遥。万缘不自闲中起，百事唯于睡里消。老去自知如蠛蠓，病来谁悟似芭蕉。爱名之世忘名客，幸有山林旧市朝。
破锦囊开玉振金，舍人胸次右丞心。为时黼藻衣冠薮，与国丹青翰墨林。慷慨似谁双舞剑，风流随处一歌琴。燕贻苦志追先烈，子夏何须论浅深。
我尝淮上送君行，前日郎官此日卿。一道清风新使节，万家和气旧民情。西山药味迎秋熟，同浦波光照物明。佳景多才雅相值，高吟应未负平生。
海边民物鲜欢娱，太守经营与众俱。园圃新阴多杞柳，池塘生意足鱼蒲。长空不碍高飞鹄，浅水兼容短胫凫。此乐有谁知我趣，归来红旆日西晡。
城外千帆海舶风，城中居市苦憧憧。几生佳景为民老，一日贤侯与我同。道上槐阴连帟翠，水边人面照花红。寄言乐有时还尽，徒见甘棠忆召公。
三山对峙海中央，高阁新题紫翠房。玉铉相君颁瑞地，金貂仙子挂冠乡。云随步武鳌头稳，风满中裾鹤背凉。吸尽流霞不知醉，直须乘月据胡床。
千兵督府占楼居，刻锁君门一夕虚。为厌承明新递直，却探禹穴旧藏书。家头鼓角闻初近，座上湖山画不如。一道政清貔虎肃，四星密拱紫微车。
轩槛前临一水湄，此亭谁见独游时。春风坐处无人伴，秋月行来有影随。文酒等闲辜会友，溪山赢得自裁诗。城东老屋今仍旧，当日高踪孰可追。
岭脊孤亭势倚云，前临城邑后荒村。八千里外人归久，四百年间木尚存。直北恶溪泉滚滚，落南瘴海雾昏昏。先生伟绩传青史，万古民怀逐鳄恩。
一泓泉色涨漪涟，窃号西湖几百年。泛出芰荷钱万叠，洗开杨柳眼三眠。雪鸥卧听禅僧磬，锦鲤行惊钓客船。若比钱塘江上景，欠他十里好风烟。
清虚结宇卜新居，寂静标名欲性纯。直向万缘无断处，应为一念不生人。风幡震动殊非闹，水月澄明未是真。宴坐经行惟此地，个中消息与谁亲。
亭名诏语密相沿，须信从来教义全。肯构尝探诗礼业，出纶特表父师贤。早安素履知文富，晚服朱衣称赏筵。不是韦家专讲学，岂闻旛戟到门前。
杉松夹道绿森森，古寺尤欣结客寻。殿阁长时异香满，亭台佳处白云深。清泉迸石落寒谷，幽鸟避人穿茂林。缓步闲看旧题咏，盆池莲叶几浮沈。
吴台玩春锁春色，雨刷花光入龙国。田边大树啼老鸦，野云痴醉寒查牙。年华欲住风雷恶，兰脸知秋泪先落。时荣时谢无了时，扶起混沌须神医。
积阴为患恐沈绵，革去方惊造化权。天放旧光还日月，地将浓秀与山川。泥途渐少车声活，林薄初干果味全。寄语残云好知足，莫依河汉更油然。
村落苍茫半草茅，路无车辙水无桥。婚姻取足唯春茧，盐酪归来待晚樵。一样宽衣疑效古，几人华发未经徭。相逢不会寒温语，借问官家合是尧。
流欲好仙方学道，至人乐道自成仙。飞升若也由贪欲，紫府还应用诈权。尘里笙歌千古梦，洞中星斗几家天。无心便是归真日，姹女河车总谩传。
等闲荣谢已悉闻，况话三公极宠身。青史尚为今世事，朱门不是旧时人。文章散入诸蕃口，花药留添上国春。生死交情浑易见，有谁过此为沾巾。
世传鳞物有蟠时，分得寒泉住翠微。天命虽教为润泽，神心终是索虔祈。一围石岸刓无迹，几族阴云禁不飞。风脚斗回波面黑，向人浑似逞岩威。
两世茕茕各一人，生来且喜富精神。欲教龆龀从师学，祗恐文章误尔身。但有犁锄终得饱，莫看纨绮便嫌贫。不知别后啼多少，苦问家僮说未真。
粟花时节雨修修，莫道如秋即是秋。客路几千成大梦，年华一半落东流。眼存将圣生前笔，心得骚人格外愁。微物若教无所失，尘埃犹愿补嵩丘。
褚冠斜顶对清秋，病骨支撑懒上楼。辅世功夫何日是，少年滋味此生休。山含红树随时老，天带黄昏一例愁。自笑酒肠空半在，前村无处典鷞裘。
天命相逢陆与皮，当年才调两权奇。朝端未有输忠处，诗外应无用力时。意古直摩轩昊顶，言微都泄鬼神私。近来此道中兴也，泉下英魂知不知。
天孙何许是来时，月意愔愔露气微。可道星河难得过，自缘乌鹊合高飞。秋宵已胜春宵短，今会还如古会稀。早晚望夫能化石，尽分人世作支机。
草草西风动葛衣，呼僮前启竹间扉。山僧好睡钟声晏，社户多贫酒气微。岂是客愁浑较可，祗因书卷解忘归。旴江百里清无滓，枉属闲人坐钓矶。
骚人得助是江山，千里幽怀一凭栏。野色岂唯春晚秀，天风长似月边寒。身闲暂觉尘埃远，境胜才知宇宙宽。祗恐仙壶提挈去，不教凡眼醉中看。
几年江外恣荒唐，偶脱荷衣觇国光。自是狂言无可择，敢嗟贤路有相妨。谩将文史为生业，已约渔樵共醉乡。多谢故人贻绝唱，爰居宁解听铿锵。
迟迟日景坐成曛，闻说清明在此晨。花卉不宜愁眼看，勾芒能为几人春。销磨志气多因老，点检交游半作尘。欲向醉乡聊自适，病来还厌举杯频。
一槛东风小箔开，乱山明暗水萦回。流年渐共春华去，暴热还随霁色来。天气浊多人欲睡，地形卑甚物先梅。因知楚客迷魂处，不是江东不足哀。
病多无力逐纷华，三月衡门未见花。长恐后期成索寞，果逢残景独咨嗟。栏干倚望山空在，杯酒迟留日易斜。谩说明年更春色，不知园囿属谁家。
交游散尽客来稀，门掩城隅昼漏迟。春地更无嫌草处，雨天还有诈晴时。轻量世事世不罪，冷笑人言人岂知。犹喜道途收拾早，将闲对病最相宜。
尽道一阳初复时，不期风雨更凄凄。凌晨出去逢人饮，沉醉归来满马泥。多恨恐成干斗气，欲言那得上天梯。灯青火冷睡半醒，残叶打窗乌夜啼。
懊恼南窗一道风，只应天配与贫穷。不归罗绮飘飖处，故入松篁冷淡中。久座披襟尘榻稳，半醒吹面月帷空。城边菡萏今多少，偷得清香是尔功。
已是蛟龙未肯忙，谁教䗖𬟽更相妨。来时槁叶疏疏响，过后浮云片片光。径草微滋垂粉汗，砌沙圆滴簇蜂房。嗟予不及高飞鸟，先得天边几点凉。
寺门幽独傍江城，江水清含地气清。隔岸楼台人醉死，绕堦松竹夏寒生。路经桥远尘难过，僧占闲多俗不争。唯有行吟憔悴客，这回须去濯长缨。
池亭何处占清晖，只在晖江更向西。山上白云如有雪，水中明月似无泥。郊原不改春来秀，径路终忧客到迷。沈约东阳曾入咏，使君才调好留题。
截竹成舆不用轮，东行尽日稳宜身。前看叠嶂如无路，每到平田始见人。下户半曾差作役，朽株多已祀为神。生涯一撮诚何有，且免庸儿共拜尘。
渐老多忧百事忙，天寒日短更心伤。数分红色上黄叶，一瞬曙光成夕阳。春水别来应到海，小松生命合禁霜。壶中若逐仙翁去，待看年华几许长。
一树摧残几片存，栏边为汝最伤神。休翻雨滴寒鸣夜，曾抱花枝暖过春。与影有情唯日月，遇红无礼是泥尘。上阳宫女多诗思，莫寄人间取次人。
到官六月寄书回，未病封题死后开。一命至卑人尽得，九泉何事独相催。唯忧旅榇还乡远，况是亲丧继踵来。数世学文终若此，可怜门户转隳颓。
一夜风声晓更狂，起来庭户顿凄凉。不知红日在何处，时见黑云微有光。天落水中兼雁影，露啼林罅带枫香。愁人莫苦登高阁，说着江山已断肠。
天恨吾侪各一方，夕阳千度到西窗。因循流俗今皆是，磊落如君信少双。书未隔年难得报，心从薄宦始应降。可怜汉水无拘系，长与旴江会九江。
弃材幸免杂舆薪，收拾缁衣出洛尘。渐老得闲才是性，谩言成谑且随人。能传身后须文字，要识胸中只鬼神。俗子不劳轻毁誉，问天长乞醉乡春。
云长不绝旧君情，元直终随老母行。立效报公何感慨，指心辞主更分明。三方本以兵攻战，一士能为国重轻。多谢曹刘存大度，任教忠孝得成名。
世家元是武夷孙，四上观光预国宾。地底岂无干斗气，天边争奈饮牛人。田宜秫稻应多酒，路入溪山渐少尘。身计未谐归计好，一樽犹可醉乡邻。
十数年前别我行，相逢犹是旧颜形。琴声渐古听来淡，药味虽凡试最灵。出有酒钱天下富，住无家地浪头萍。神仙可学应须学，万里蓬莱一点青。
炎炎千室热如烘，亭压山头独有风。雨意生狞云彩黑，秋容细碎树枝红。半天斜日归心动，一面平川醉眼空。却是梦魂无所得，人间岂少翠微宫。
多少儒衣只假涂，贵来谁肯更观书。其间或以文争胜，未见如君识有余。长把六经为准的，最应三代是权舆。可怜后世名空在，直钓而今岂得鱼。
休道南人暖过冬，苦寒今与北方同。霜严欲裂地到底，日短不行天正中。谁使智愚相伴老，便将荣辱断还空。乡愁莫更欺闲客，薄酒从来亦有功。
待诏何年别玉堂，笔端浑欲继钟王。官资未出风尘外，踪迹曾亲日月光。扶老只今非远道，荐能从此有封章。庐陵若要高文写，争得滁州在故乡。
北出城来驻马蹄，君家别馆幸临谿。雄虹见雨遏不断，潦水到秋痕渐低。万事热心成浩叹，一樽撩眼怕长迷。俗人谁会儒生意，是处醉吟还日西。
江南尽是山水地，君子固求仁知名。可怜尘土不到眼，只有云泉相伴清。人间扰扰知何在，日暮悠悠空鬭行。明月一栏风一枕，醉乡犹可过浮生。
闲愁不觉过年光，强半精神似醉乡。几度雨来成恶热，有时云断见斜阳。古人事业尘空满，故国园林草自长。赖得南华怜我病，一篇齐物胜医方。
汉家经武意如何，也信狼心欲偃戈。岂是虏庭佳丽少，自缘婚礼货财多。女从宗室方抡择，赋出齐民更刮摩。若向大臣求侄媵，当是谁肯议通和。
齐霸燕强旧有基，当年管乐易为奇。何如新野羁栖后，正值曹公挟帝时。指画二州收汉烬，安排八阵与天期。才高命短虽无奈，犹胜隆中世不知。
颠倒江湖二十春，干时的是妄庸人。先容不肯收蟠木，高足无从得要津。众与善名酬苦志，莫将吟味养闲身。食田饮井知谁力，下有骄儿上有亲。
阀阅山西旧将家，一官沦落向天涯。目皮相处应难识，髀肉生来只自嗟。野囿几年饥虎豹，旱雷何日起龙蛇。吴歌楚舞时相慰，剑铗梅干铁有花。
君家龙虎弟兄贤，斗酒相逢楚水边。雨露自今荣一命，尘埃未免困三年。高谈欲出稠人右，敏政当居俗吏前。异日能来见逋客，麻姑碧洞古时天。
昔年曾泛西湖流，君今更住西湖头。人生多是未得往，地上有天何处求。朱楼照影钟磬晓，画船落手芙蓉秋。鲤鱼赤鳞应不少，待与水仙相伴游。
人生何苦要多才，百虑攒心摘不开。夜月几曾无梦处，春风只管送愁来。秃毫强会悠悠事，浮世无过满满杯。看取秦坑烟焰里，是非同作一抔灰。
四壁空空绝语声，困来终是睡难成。孤灯要与人相背，寒漏苦教天不明。累月故园无信息，几般闲事恼心情。别愁若解生华发，一夕应添一万茎。
韩偓当年赴七闽，舟行过此倍凝神。江边石上知谁处，绿战红酣别是春。往事几多书不记，仙源依旧地无尘。花光柳色今何限，更有才人胜古人。
咄咄休休一世闲，百年都是浪悲欢。高谈不待傍人笑，立事须知自古难。时见老颜来鉴里，已将生计托云端。六鳌未可挥刀斫，肯便临谿把钓竿。
书林老仙头欲斑，近日卜居吴楚间。麻姑世界尽赢得，羲皇兴味先追还。川流切对夏无暑，山月出来门未关。笑杀区区躁求者，不因贫病不曾闲。
古木亭边夜向晨，饯壶重叠拥双轮。高文健笔科场手，白发青衫宦路人。十月霜风还劈面，六街尘土会欺贫。麻源碧涧神仙地，早晚归来伴隠沦。
一片灵台众共知，宦途宁肯避危机。至诚似有神明助，尽室初从瘴海归。烈火岂能伤美宝，覆盆终是见炎晖。人生未出功名外，多少京尘待染衣。
岭上檐楹缔构新，我来登望倍凝神。可怜韬略真名将，犹与谿山作主人。会把松心欺过雪，更凭花萼占留春。江南风物虽佳丽，争奈燕然有虏尘。
沦落多愁笑不成，水边还是送君行。官为令长前程好，地近乡关喜气生。百里有人观惠术，三年唯我见交情。山中后夜思贤处，风月犹应似旧清。
大邑歌谣日尚新，忽惊千骑拥行尘。宦游莫叹登长道，天意先教福远人。城在海隅门少客，地钟阳气景常春。政成不患无知己，按察当今正直臣。
驿使将诗访远山，发函宁暇正衣冠。秦城未割难论价，燕谷才吹已不寒。占毕有心忘老至，惰农无罚贺恩宽。一枝数粒唯知分，岂是明时学考槃。
一蜕嚣尘向此生，柳枯槐老正伤情。高吟尽日知谁听，零露充肠且独清。螳斧不劳阴致害，貂冠犹可共传名。骚人若有遗魂在，应放冤声伴尔鸣。
秀汝清旴数舍中，系匏名谒竟难通。只知俗吏隆官业，不意高文有古风。朝请待趋天屏北，家园归省浙江东。远民利害闻应熟，早晚嘉谋沃舜聪。
一夜吟公月蚀诗，睡魔惊走醉魂飞。如将混沌重区别，要使君臣有等威。天道至高全指掌，古人虽死合知非。相思无计能相见，何日轩车向北归。
长檐数尺庇堂东，疏漏从来只有蓬。日影碎如秋树下，雨声初似夜船中。竹经蠹了多垂地，箬到干时半卷空。此处想非人所竞，众言千万莫相攻。
堂前一级似阶墀，无石无砖只旧基。泥饰顷因年节近，蹋崩唯是客行时。谁曾罗袜双来上，多谢苍苔久不离。从此便成贫景致，竹帘垂处最相宜。
谪官谁住小蓬莱，唯有宜春有古台。千里待看毫末去，万家攒作画图来。云中罗绮香风落，月底笙歌醉梦回。莫怪江山苦相助，骚人没后得真才。
古郡城池已瞰江，重湖更在郡东方。水仙坐下鱼鳞赤，龙女门前橘树香。路绝尘埃非洒扫，地无风雨亦清凉。使君待客多娱乐，只有醒时觉异乡。
先朝名士有遗孙，狼藉麻衣化洛尘。笔下每求千古意，醉中曾过几回春。劳生只见年年老，客路相逢事事新。满座狂歌时莫笑，眼看燕市若无人。
客游无日暂开颜，姑孰谿边偶得闲。风景直疑图画出，古今都似梦魂间。桓温罪逆休重问，谢傅英灵已不还。深美谪仙遗世务，酒船椎鼓浪如山。
义激中心不再思，宦途从此抱瑕疵。谁怜君子笃亲意，况是明王孝治时。靖节田园应久废，尚平婚嫁岂宜迟。一官尘土休回顾，海上群鸥旧有期。
福唐城郭掌中窥，旭日登临到落晖。谁在画帘沽酒处，几多鸣橹趁潮归。晴来海色依稀辨，醉后乡愁积渐微。山鸟不知红粉好，才闻歌板便惊飞。
才出尘来尚未知，渐攀藤竹渐临危。伏流似是龙藏处，古树应无春到时。谁把石崖齐刬削，直教云气当帘帷。良工画得犹宜秘，莫与凡夫肉眼窥。
平生直道耻求人，下位沈英久未伸。齐吹古来偏有滥，叶龙今更不宜真。天边奕世三台贵，江上先庐一亩贫。大抵穷通相倚伏，这回寒谷解逢春。
君来别我向番阳，时节初春晓尚霜。茶褐园林新柳色，鹿胎田地落梅香。此行砚席多知己，是处楼台可举觞。只恐诏书非久下，槐花又在眼前黄。
昔年多幸枉高轩，示我新诗累百篇。使君即时还赵璧，梦魂今尚忆钧天。据鞍马援谁云老，陋巷颜回始是贤。桂树寒山风景好，近来应更有长编。
释子相延暂解冠，一宵清话到更兰。漆盘香烬死蚯蚓，纸瓦雨声鸣弹丸。往事莫将闲口笑，劳生谁在定中看。明朝颒面还归去，依旧涂泥溅马鞍。
数十年来预荐书，当时文行耸群儒。青衫近始沾王泽，白首从新入宦途。四壁生涯虽寂莫，一官趋进转崎岖。楚南若是江山好，闲日犹应味道腴。
少年心苦向毛锥，老大生涯只有诗。哀乐万端成画绘，江山大半入𬬻锤。格如平易人多爱，意到幽深鬼未知。白发尚新才不尽，几时吟兴是衰时。
老年才到病还催，老病成丛拨不开。腹冷有时如咽雪，耳虚终日独闻雷。半生辛苦归三径，万恨销磨向一杯。赖得竹窗无事处，清风频共故人来。
尘寰渐远渐凄清，似向昆仑采玉英。此地已知邻华子，几人犹道识方平。步高那复肌肤重，心逸都疑羽翼生。苦恨俗缘无了处，归来依旧马蹄声。
近年双阙暂鸣珂，出宰南城户数多。古道存心公道显，恶人钳口善人歌。登高赋处英辞在，垂橐归时旧物𨱂。当比瑞金嚣讼后，要移风俗拟如何。
白屋从来未有官，一名须作佛名看。彦伦北谷重归去，安石东山足旧欢。常调几时趋凤阙，湛恩唯待立鸡竿。胸中况是多奇蕴，自比阳春退苦寒。
寻幽西去路非赊，回首红尘可可嗟。不待鸾骖并鹤驾，便分人世与仙家。几函道藏金壶墨，一片秋容玉井花。还似武夷高会日，骨凡犹幸醉流霞。
暂时来访道家流，肯伴烟萝滞一丘。为忆长安瞻日下，欲寻蓬岛向鳌头。陶潜醉后虽眠石，王粲忧多更上楼。宣室岁余虚席在，青山何路更重游。
十年尝作犍为令，四脉尝闻愍俗诗。共叹才高堪御史，果能忠谏致戎麾。会稽特欲荣公子，冯翊犹将试望之。船系河堤无几日，南公应已悭来迟。
台省留身凡几岁，江湖得郡喜今行。卧听晓鼓朝眠稳，行入淮流乡味生。细雨满村莼菜长，高风吹旆彩船狞。到家应有壶触劳，倚赖比邻不畏卿。
老人凋丧悲宗党，寒月凄凉葬旧林。白发已知邻里暮，伤怀难尽子孙心。几年赠命涵幽壤，当有铭文记德音。千里缄词托哀恨，鸣鸣引者涕中吟。
春入禁城怀旧隠，偶来芳圃似还家。番番翠蔓缠松上，粲粲朱梅入竹花。客慢空劳严置兕，酒多无用早成虵。相公犹有遗书在，欲问郎君借五车。
栽松成径百余尺，隔径开堂似两家。厌事共邀终日饮，渴春先赏后开花。客来庭树鸣寒鹊，酒入肌肤忆冷虵。衰病不胜杯酒处，醉归倾倒欲乘车。
十年读易费膏火，尽日吟诗愁肺肝。不解丹青追世好，欲将芹芷荐君盘。谁为善相应嫌瘦，后有知音可废弹。拄杖挂经须倍道，故山春蕨已阑干。
晚岁登门最不才，萧萧华发映金罍。不堪丞相延东阁，闲伴诸儒老曲台。佳节久从愁里过，壮心偶傍醉中来。暮归冲雨寒无睡，自把新诗百遍开。
巫阳仙子云为裾，高情杳眇与世踈。微有薄酒安足献，愿采山下霜中蔬。仙坛古洞何清虚，中有琼楼白玉除。江上浩荡谁来过，闻道琴高驾鲤鱼。
谁开三峡才容练，长使群雄苦力争。熊氏凋零余旧族，成家寂寞闭空城。永安就死悲玄德，八阵劳神叹孔明。白帝有灵应自笑，诸公皆败岂由兵。
井中老翁误年华，白沙翠石公之家。公来无踪去无迹，井面团团水生花。翁今与世两何与，无事纷纷惊牧竖。改颜易服与世同，无使市人知有翁。
捣麝筛檀入范模，润分薇露合鸡苏。一丝吐出青烟细，半炷烧成玉箸粗。道士每占经次第，佳人惟验绣工夫。轩窗几席随宜用，不待高擎鹊尾炉。
奇峰如伞见遥青，玉笥山头地有灵。三径荒凉丞相隠，一篇清绝放夫铭。孤标竦处天门近，直影圆时日御停。谁蹑岩梯访遗迹，远孙高谢在鸿冥。
五日佳辰郡政闲，延宾谈笑豁幽关。阊门歌舞尊罍上，林屋烟霞指顾间。德应华星临颍尾，年拘皓发下商颜。名花美酒疏钟永，坐见斜晖隠半山。
转战谯门日再晡，空拳由自冒戈殳。身垂虎口方安坐，命弃鸿毛更疾呼。柱下杲卿存断节，袴间杵臼得遗孤。可怜三尺英雄气，不愧西山士大夫。
在官七百二十日，只为云州不为身。民事勤劳心力尽，世涂忧畏鬓华新。离筵欲醉樽前月，美景难留洞口春。他日相逢应更好，诸君皆是眼中人。
谁书吾姓揭亭颜，栋宇飞腾气象完。谷口秋风吹鬓发，海东朝日上兰干。地高顿觉群山小，天近须知六合宽。三到岩扉殊不厌，异时长向画图看。
州人未识凤池山，朱毂时来此往还。四坐杯盘在天上，满轩云雨落人间。千围老木排旌盖，百尺飞泉响珮环。谁为霜绡图景象，翠微高处一开颜。
闽山过尽见吴山，三载天涯五马还。旧列未归青琐闼，余生方入玉门关。林峦迤逦平无数，星斗阑干近可攀。回首冶城何处所，只应烟雨渺茫间。
前载赏花乡国中，三行粉面绮罗红。去看持斧边城下，十万军声鼓吹雄。每岁春辉长忽忽，此时朝骑又匆匆。却将半暗尘沙眼，去看东都御柳风。
黄发逍遥并旧臣，燕闲加意占先春。成龙天外惟三友，积雪筵中止数人。昔日荐才闻最课，当年诵赋得魁伦。会须共作游河侣，五老星飞事更新。
白头重到故人家，境是人非起叹嗟。三径未荒陶令菊，四时长放庾郎花。林风光动藏鶑叶，溪涨痕生宿鹭沙。肯构有材移病久，会凭诗酒傲烟霞。
仓卒蛮鼙上水滨，使君忠愤独亡身。平明戈剑摧城阖，俄顷衣冠落路尘。志士一门能许国，老夫当日亦知人。朝延赠襚哀荣极，青骨千金合有神。
城中无事喜寻山，千里提封并海宽。宾客相从筵既冷，士民同出食犹寒。芳园病叶堆何限，古院闲花落几般。谁道异乡多感慨，登临迟却十年官。
百尺谯门戍万兵，黄昏初动画龙声。铜钲犹是闽王点，银秤才悬汉守更。四面僧夸金作界，半年人看玉为城。官程稍近千余里，不到侬家向此行。
台门新漏一声闻，从此朝昏百刻分。他日郡人思太守，也须谈及叶参军。风雨虽昏漏不移，百年应未失毫厘。须知万户千门里，正得人间吉凶时。
闻说林泉便访寻，平田一迳上孤岑。榕阴落处宜千客，荔子生时直万金。尽放迟回官舍近，不妨闲坐石门深。四边稻熟征租了，稍惬农家出郭心。
出城林径起苍烟，白马遗踪俗尚传。第一僧居兰若处，几番身醉荔枝前。百年骚客来题寺，三月游人作乐天。更爱堂头迎太守，路旁先坠碧云编。
三山缥缈蔼蓬莱，一望青天十里平。千骑临流搴翠帷，万人拥道出重城。参差䗖𬟽横波澜，飞跃鲸鲵鬭楫轻。且醉樽前金潋滟，笙歌归道月华明。
小航时过越溪头，当日吴宫事可求。西子冶容来作饵，伍员忠愤反为雠。虽无别馆虹蜺带，但有荒台麋鹿游。高望太湖千万顷，夕阳依旧水东流。
穷冬未见六花飘，春意微微动柳梢。千丈龙形蟠暮岭，一条虹影落溪桥。阊门飞跨何清泚，茂苑繁雄未寂寥。切幸早归频出郭，西山隠客不须招。
因省先茔到故都，不妨闲步问耕夫。水云苍莽遥连洞，田野低漥稍近湖。秋熟几家收橘柚，日生众口藉菰蒲。今朝偶得西华稻，僧饭年年出玉腴。
道出横塘跨石梁，塘南塘北稻花香。风吹舴艋轻如驶，日照浮图峻若翔。远岸渔樵三两两，近村鹅鸭一行行。回头却指城南路，云屋朱楼气郁苍。
寒林已见早梅芳，尽日临流野兴长。门外牛羊人自得，篱边鸡犬盗谁防。三江夜色沧浪白，千里秋香𥝧䅉黄。借问船中何所有，橙虀鲈鲙酒先尝。
舟行如叶泛长川，解水吴儿力可全。风急辄先千浪破，岸欹能把一䉡牵。湖沈日影山头画，云漏天光雨足悬。试向中流东北望，城南宝塔在门前。
告老清朝分自安，从今荣悴不相关。有愁方见田家乐，无事才知钓叟闲。世故要看终始后，人生未免是非间。妇坟更在公茔侧，一舸夷犹遂往还。
谁何不欲蚤忘机，今已高年古亦稀。翠柳阴中黄鸟过，青山影里白鸥飞。新春已到无高下，故里重过有是非。人意不如毛羽意，声声犹道不如归。
前日闽都旧长官，穷冬从此据征鞍。牛头寺里千峰月，水口村边万石滩。竹叶尽来堂少暖，荔枝无处地多寒。明朝出境重回首，已约三山马上看。
夜半春归晓始惊，郁然佳气入山亭。千门喜庆逢元日，一座光华见使星。难得同时传寿斝，合将新句勒诗屏。渔郎莫向游人道，洞口而今尽不扃。
少年为学已名家，才折丹枝病可嗟。节带冰霜凌万竹，文含风露丽于花。也怜美玉犹存璞，人恨良金未出沙。赖有隠居如谷口，直将高意抗青霞。
君家幽寂似山家，闻者其谁不见嗟。闭户几多闲日月，扫园有限旧烟花。书窗燕坐琴横石，吟径徐行杖卓沙。壁有谢公题好句，国人方此识余霞。
碧瓦春城十万家，可怜夫子独堪嗟。园林犹有前朝木，完盖难寻故主花。亭瞰夕阳邻古刹，池通野水见晴沙。天然操尚无尘滓，合住蓬莱弄彩霞。
移官远过耒阳西，好景重重合尽题。永水自然胜灨水，浯溪应不让濂溪。沙头候吏瞻旗脚，境上乡人待马蹄。会是忠贤流落处，至今兰芷尚萋萋。
半天钟鼓宴峥嵘，早晚阴晴景旋生。湖暖水香春载酒，月寒云白夜闻笙。金鳌破海头争出，玉鹭排烟阵自横。我是蓬莱东道主，倚栏长占日初明。
晓入麻姑瑞气浮，羽人重喜故人游。鹤从仙仗归丹穴，药种灵苗满旧洲。乔木老含春色澹，夜溪寒带月光流。登临已觉凡尘少，何必区区慕虎邱。
名蓝小隠惬高情，雅构堂深豁眼明。万虑平时身可外，一轩安处道初生。花萦宝砌当春盛，香满金炉入座清。复有高人乘兴至，为题佳句遍雕甍。
先皇教善敞东闱，菲德承宗赖庆晖。为感储筵惊岁月，因瞻台像驻骖𬴂。楹书乍启钦遗泽，庭树重攀记旧围。畴日学文亲政地，仰怀慈训倍依依。
三皇掩质皆归土，五帝潜形已化尘。夫子域中夸是圣，老君世上亦言真。埋躯祗见空遗冢，何处将身示后人。唯有吾师金骨在，曾经百炼色长新。
六万余言七轴装，无边妙义内含藏。溢心甘露时时润，灌顶醍醐滴滴凉。白玉齿边流舍利，红莲舌上放毫光。假饶造罪如山岳，只消妙法两三行。
晴旭辉辉苑籞开，氤氲花气好风来。游丝罥絮萦行仗，堕蕊飘香入酒杯。鱼跃文波时拨剌，鶑留深树久徘徊。青春朝野方无事，故许游观近侍陪。
长林派出下邳先，移入闽邦远更延。忠孝有声天地老，古今无数子孙贤。故家乔木盘根大，新出猗兰奕叶鲜。上下相承同纪载，三千年后万千年。
郡莆卿家名望族，三仁而下爵王公。存孤实抗回天义，报国常摅贯日忠。德润丰姿人有异，光增谱牒世同无。古今纪载难穷尽，一代强如一代隆。
路缘萝茑荫杉松，翠壁丹崖不计重。天作锦屏环十里，僧开朱屋面千峰。花闲越鸟钩辀语，谿外秦人髣髴逢。早晚车驺到山下，篮舆多日待追从。
莫厌幽寻路险辛，细思容易是山神。能收地巧藏深处，不惜天奇示俗人。古有少陵吟未到，今无摩诘画难真。海边见说天童好，祗待君诗判等伦。
濒湖三寺倚峥嵘，梵刹相高对县城。楼殿尽知随处盛，山林独爱此中清。翦开木末檐牙出，凿破岩腰磴道成。悟得祖师心印法，禅僧遥指塔灯明。
秋香多日閟英华，霜脱离离抱砌斜。趁节不随时俗眼，近冬真是岁寒花。摛辞旧入骚人笔，载酒谁寻醉令家。曾读南华齐物论，均无迟速可惊嗟。
寒芳开晚独堪嘉，开日仍逢小雨斜。秋尽亭台凋木叶，月圆时节伴蓂花。幽香不入登高会，清赏终存好事家。黄蕊绿茎如旧岁，人心徒有后时嗟。
谛看轩轩面翠微，暂来登此已忘机。地连佛寺楼台古，泉落山田稻蟹肥。晓径忽穿清气入，夜船多载白云归。世人谁识红尘外，终老功名未拂衣。
谁识澄渊万古清，潢污扰扰谩纵横。出从山底应无极，流落人间自有声。江汉想能同浩渺，尘沙虽混更分明。从来旱岁为膏泽，安和茶经浪得名。
禁籞春深御幄开，鸣鞘晓出五云来。花含瑞色三危露，酒湛晴光万寿杯。香饵得鱼波滉漾，仙音仪凤日徘徊。微臣叨窃逢辰幸，持橐甘泉此从陪。
秋晚西湖胜槩多，台轩来此驻鸣珂。沙鸥散去惊丝竹，烟柳低垂间绮罗。乱掷金钱和露菊，狂摇钿扇倚风荷。下僚幸接曹尊末，率尔翻成击箸歌。
提笔几回书诰命，剖符长是守方州。未能抗表分司去，终老为郎谪宦休。歌舞懒呼寒食节，醉吟孤坐月波楼。文章独步成何事，空有离骚寄隠忧。
公道当朝绝比伦，因凭暖笔变孤根。才冲霰雪游梁苑，便逐风雷化禹门。南郡已甘抛绛帐，东州何幸佐朱旛。心怀象魏身江海，两地悠悠欲断魂。
耽耽层构俯清涟，山色波光晓共鲜。形胜增雄齐十二，风流素盛客三千。铺舒柳影眠鸥渚，欺厌莲香载妓船。公退每来须度日，尘缨未濯愧潺湲。
筑室新成日观前，乱云重叠称高眠。人逢扪虱惊旁若，众望乘驹咏贲然。名理静谈谁捉麈，古书闲校自磨铅。行闻天子东巡狩，羽葆亲临此礼贤。
济南通守欲几年，最课无成愧古贤。却为簿书抛笔砚，每思樵钓负林泉。浮名自信虽徒尔，薄俸相拘且勉旃。已共妻孥约生计，会须搔首赋归田。
迟日和风婉娩春，感时情思浩无津。烦君远寄中山酒，顾我方为洛社人。濡笔便思题素扇，当尊难借吐芳茵。已钦才妙兼怀惠，相过文场愿捧轮。
先生心与白云闲，五十秋风髩不斑。自有清名满天下，更无尘迹到人间。朱铅乐外非攸好，贪懦闻风合厚颜。不待高吟见招隠，见收余俸买青山。
况堂佳号尘游外，题壁新吟藻思春。朴素自持师老氏，清醒常戒鉴灵均。穷通一致由知命，恬智相须合入神。因览君诗我颜厚，不能假日乐天真。
吾君旰食念边陲，天下英雄待聘时。仁义未行真处士，功名不立岂男儿。卧龙谁识南阳隠，失马何劳北叟悲。莫向林泉赋长往，秋风吹子鬓毛衰。
为怜潇洒近城𬮱，来往何曾问主人。列岫晓昏云郁郁，流泉秋净石粼粼。陆机诗就伏招隠，班固文成正答宾。愁见西峰日将暮，却驱羸马入埃尘。
禁烟故事存遗俗，改火平时有旧章。纵道齐民皆按堵，堪惊烜氏昧修方。晨炊已绝供宾馔，春酒何来独酌觞。不似前年为客日，富邻犹许借余光。
平生山水有心期，今得军麾慰所思。我欲因行访莲社，君应未讶过瓜时。若逢胜槩终朝住，兼领闲僧到处随。莫遣迎新吏人至，云间泉畔不相宜。
谢公雅尚廉侯政，兼得如君不可加。自有袴襦歌道路，长驱旌斾访烟霞。林僧解诵松窗句，厅吏能封竹槛花。今日北辕堪健羡，清风留与后人夸。
晚泊湓江半客舟，琵琶亭下动闲愁。霓裳绿腰杳何许，枫叶荻花空自秋。贾傅有才悲𫛳鸟，楚骚终古怨灵修。莫言司马青衫湿，今日和人亦涕流。
惭愧东风破腊来，一尊清圣为君开。无方可使朱颜驻，有客相逢白眼回。老大渐能知世态，疏慵那复计身媒。遥怜伊洛冰应泮，芳草还荒旧钓台。
顺风曾出帝王尊，身后高名与观存。石室深居广成子，布囊薄葬杨王孙。流尘幂幂凝丹灶，清吹徐徐触绛旛。牢落空山门昼掩，羽人亦说绝嚣烦。
羌庐峰下归宗寺，曾是当年内史居。茧纸世传遗迹后，墨池人记作书初。秋毫几老崇山兔，旧法空观得水鱼。珍重僧家能好事，朱栏碧甃壮庭除。
寒食春光正好夸，小筵应免负芳华。清谈且喜交挥麈，赌酒何须要画蛇。泼火雨余微绿润，落花风急乱红斜。幕中有客应惆怅，今日全输太守家。
孤馆无人慰寂寥，感时情抱楚旌摇。纵横著物秋声起，早晚连空杀气消。衰鬓已同潘骑省，壮心犹羡霍嫖姚。誓江义勇吾家事，不得提戈静虏妖。
十幅蒲帆一竹篙，随流逐浪我心劳。几程烟水秋光远，半夜星河天气高。正想黄陂何淼淼，可怜禹渎更滔滔。犹欣明发谐相见，愿奉清言散郁陶。
巧冶何年百炼金，刜钟芒刃此湮沉。气冲牛斗虽难掩，鉴遇张雷始见寻。恍惚莫穷神物远，波澜空在曲池深。铅刀也强思磨试，怅望西山与华阴。
尽日临风把酒卮，宜春台上送春归。已看绿树阴阴静，犹有残花帖帖飞。岁月任从随手过，功名未必与心违。我缘客宦无常处，后会如今亦恐稀。
河阳苗裔有英翘，年少声名动帝朝。月桂我欣同赐第，涧松人借此沈僚。金牛开道秦川险，笮马来宾汉使遥。想以刀州遇知己，便从平地上烟霄。
亿兆夷人困独夫，惟君先见得良图。为仁始欲扶商祚，去国终能启宋都。𫓧锧岂甘因谏死，髠钳仍免作官奴。千年庙食应无愧，知退知亡即师徒。
常想灵踪得到难，因回征辔此盘桓。松风逗磬僧斋冷，石水环堂客梦寒。圣作自同尧典布，古碑犹是魏朝刊。最怜山色当楼好，欲去重来一凭阑。
场屋相知最有情，去年同试使同荣。神仙史籍输梅福，典册文章滞马卿。泣玉泪收休积恨，掷金词在蔼新声。公卿好致归台阁，莫遣徒劳浩叹生。
倾盖相知分不同，远凭邮置枉缄封。题评祗益烦更品，刻画何曾补陋容。彩服侍行君得意，朱轓假守我劳悰。论文未遂西斋约，早晚重亲太华锋。
谁卜精蓝若画屏，四边山色与泉声。野僧惯见心应乐，俗客偷来骨亦清。晚吹乍回香篆破，晓云才散蜡灯明。吏人莫怪徘徊久，自得闲情减宦情。
采采陔兰负养亲，几思定省泣晨昏。三年已毕先王制，画日将承圣主恩。名遂自同周柱史，谏违谁记鲁臧孙。考槃在涧虽云乐，祗恐泥书到远村。
身纡茜绶朝章贵，手把芝函帝命新。方朔上书曾自荐，祁奚外举果知人。运筹暂逐征西将，持橐看归拱北辰。我亦潜心御戎策，羡君抗斾拥朱轮。
物态无端固尽谙，自为俗吏欠清谈。岂忧官况全萧索，祗畏人言足二三。玉勒已辜寻晓陌，锦鳞犹忆钓秋潭。公余自遂疏慵性，从道嵇康七不堪。
出入多年侍紫宸，封章频上触龙鳞。杼投几见疑慈母，槛折终闻记直臣。阙里忽惊歌曳杖，洛阳那复见埋轮。师门一恸盈襟泪，痛为明时惜正人。
圣孙家世嗣衣缨，夫子当朝有令名。许国志坚存亮直，致君心切赞隆平。明庭抗疏忠言在，列郡班条惠化行。不享永年兼大用，终天遗恨负苍生。
羌虏奸诛轸圣忧，出师十万拥貔貅。朝廷命将诗书府，廊庙论兵帷幄筹。舜后舞干期振旅，汉臣投笔待封侯。宣王六月存周雅，愿继徽声颂国猷。
明道二年同夏课，四人两举尽登科。孤寒惟子辛勤甚，虚薄伊余忝窃多。宦路驱驰今各自，名场出处旧相过。感今怀旧无憀赖，不觉临风发浩歌。
科名拾芥职三虞，落落雄才与众殊。为政人惊今遂霸，论兵自比古孙吴。倚庐已见因心着，结绶还陪辨色趋。不似冯唐空白首，汉皇今正渴嘉谟。
朔风动地雪花明，去去从知指戍城。场藿未縻千里骥，食鱼翻嗜五侯鲭。征途望断河冰合，旅馆吟残海月生。且共淹留话离索，一尊浊酒为君倾。
县城荒僻民居少，吏事全稀似隠沦。且喜桑郊接乡树，莫嗟蓝绶染京尘。鸾姿岂合淹仇览，仙骨应难滞子真。好在公余频寄问，我方江上学垂纶。
轻如浮雾重如云，学到精微妙入神。奇迹昔年传垩帚，高名他日压乌巾。夸呈朋友防求副，留教儿孙恐失真。天子清闲好挥翰，似君须合侍严宸。
几年献赋向公车，四十方为冉冉趋。昔竞寸阴终蹭蹬，今贪斗粟尚踟蹰。潘郎毛鬓看将白，陶令田园说已芜。官满还归省门下，预应搔首重长吁。
晓日东郊扣隠扉，曈曈初日弄朱旗。黄稍风舞先生柳，紫颊霜殷大谷梨。粉艳清歌穿邃阁，碧溪寒韵落幽池。我来载酒山翁醉，且喜秋香菊满篱。
割断攀缘宰相权，忧危争似我身全。试观竿上抛生体，且拟波中戏钓船。名利不求还独乐，是非莫辨祗高眠。何当对景幽堂坐，更得闲吟度百年。
晴烟羃幂澹湖光，势胜居然占一方。拂水万丝杨柳弱，倚风千盖芰荷香。纵游闲泛兰舟稳，半醉狂眠石席凉。公退每来须度日，却疑身出利名乡。
异乡何处散幽怀，赖得城中百尺台。还向天涯经岁住，那知春色为唯来。雪消江上看梅发，风暖衡阳有雁回。强拟登高聊赋咏，再三愧乏楚人才。
台阁清风正凛然，归休车骑曲江边。及亲已具三牲养，负郭新添二顷田。莱子长年荣彩服，卫公雅意乐平泉。官闲道在心无闷，惟惜光阴事简编。
狂吟何足话风骚，和寡甘降郢唱高。敢望与言同子夏，竞推多可似出涛。九成岂后虞韶美，一字终虚鲁史褒。自笑潢污不盈尺，犹将学海去滔滔。
忆时相逢甲午年，与君同赋送春篇。等闲又见春风老，更捧新吟一惘然。万树红芳落渐稀，浮荣能得几多时。孤根未识阳和力，春去春来两不知。
落帽佳辰又到来，黄花烂熳为谁开。已经多岁衰容改，更被无情急景催。取次杯盘须尽醉，随宜歌管任频陪。却渐未报君恩厚，空向山城养不才。
伊人高步接夔龙，旧隠荒凉石伞峰。莘野躬耕闻往事，傅岩代筑见遗踪。草茅岂合掩崇业，竹帛终能纪茂庸。朝暮油云肤寸合，何妨霖雨遍三农。
形胜山前感物华，却乘清兴过僧家。楼台消废无人问，今古传闻只自嗟。云拥断崖埋石笋，泉冲凉雨落金沙。凭君识得寻幽趣，只管高谭至日斜。
石是人非世所传，宜阳城郭古山川。和光瓦砾曾无累，委质泥沙积有年。地僻久为神物护，时来方遇使君贤。介然作镇东湖上，德政何当向此镌。
达观终知世事劳，利名都是一鸿毛。登瀛自有仙游乐，缓带何妨吏隠高。深意庇民跻富寿，正辞华国耸英髦。抟风九万期鹏翼，且傲松轩弄彩毫。
登高佳节喜重来，会客依随五马开。帽落秋风随意适，杯迎露菊趁时催。东篱幸有主人席，绛帐那逢上客陪。欲报君恩话归去，不妨尊酒论文才。
九日经年一再来，不妨吏隠遣怀开。时丰讼少欣多暇，秋晚花黄尽任催。幸遇登高贤燕乐，喜容落帽客追陪。预愁诏入三公去，芹泮谁思乐育才。
沙石香丛叶叶青，却因声误得蝉名。骚人佩处唯荆渚，识者知来遍蜀城。消得作亭滋九畹，便当入室异群英。非逢至鉴分明说，汩没人间过此生。
兰舟东下泊吴江，暂寄邮亭看渺茫。鲁望旧踪追感叹，季鹰前事入思量。当轩雨过峰峦秀，隔岸风来橘柚香。散发未能归未遂，鲈鱼时节负秋光。
昔人何人占弋山，波光岚翠照淮湾。佩兰隠者今何在，炼石仙人去不还。绿水渡头空自急，白云岭上至今闲。高峰张令祠边望，古息荒城半草间。
连蹇多年心欲灰，厌为俗吏走尘埃。岂知黄纸新书下，还送青毡旧物来。武骑强为终不意，河南难问愧无才。一麾早晚江湖去，相与持螯共酒杯。
相印貂冠粲六符，华颠高会侍臣俱。不将官职夸乡里，唯尚年龄入画图。履道清欢追故事，𥩟瞻阴德见𬣙谟。叨陪几杖真荣观，珪璧丛中问珷玞。
归去携家住白云，云中猿鹤许同群。陶公酒后诗偏好，疏傅金余客屡醺。芒𪨗潜行逐渔钓，壶将时出劳耕耘。即看人世应微笑，未熟黄粱昼梦纷。
履道坊南竹径修，绿杨阴里水分流。众贤买得澄心景，独我居为养志秋。若比陈门成已僣，苟陪颜巷亦堪忧。无端风雨虽狂暴，不信能凌沈隠侯。
我本行年四十五，生男方始为人父。鞠育教诲诚在我，寿夭贤愚系于汝。我若寿命七十岁，眼前见汝二十五。我欲愿汝成大贤，未知天意肯从否。
二都相去四百里，中有名园属宋家。古木参天罗剑戟，长藤垂地走龙蛇。我来游日逢秋杪，君为开筵对晚花。饮散竹轩微雨后，凌晨归路起楼鸦。
长安道上何沾巾，古时道行今时人。不知寒暑与朝暮，车轮马迹常辚辚。自是此土亦辛苦，雨作泥兮风为尘。泥尘返复不知数，大雨大风无出门。
灭项兴刘如覆手，绝秦昌汉若更棋。卷舒天下坐筹日，锻炼心源辟谷时。黄石公传皆是用，赤松子伴更何为。如君才业求其比，今古相望不记谁。
五岭梅花迎腊开，三川正月赏寒梅。相去万里先一月，始知春色从南来。何人妙曲传羌笛，尽日清香落酒杯。料得天涯未归客，也应临此重徘徊。
洛城春色浩无涯，春色城东又复嘉。风力缓摇千树柳，水光轻荡半川花。烟晴翡翠飞平岸，日暖鸳鸯下浅沙。不见君王西幸久，游人但感鬓空华。
二月方当烂漫时，翠华未幸春无依。绿杨阴里寻芳遍，红杏香中带醉归。数片落花蝴蝶趁，一竿斜日流莺啼。清樽有酒慈亲乐，犹得阶前戏彩衣。